ИнтерФУТБОЛ :: Гинтер икки клубга рад жавобини берди\nГинтер икки клубга рад жавобини берди\nМенхенгладбахнинг «Боруссия» клуби ҳимоячиси Маттиас Гинтер бошқа клубга ўтмоқчи эмас, дея хабар берди Kicker. Нашрнинг маълум қилишича, ушбу футболчига «Атлетико» ва «Челси» қизиқиш билдирган. Германиялик футболчи эса икки жамоага ҳам рад жавобини берди.\nГинтер юқорида номи қайд этилган клублардан унга таклиф тушганини тасдиқлади. Аммо футболчи «Боруссия»даги ҳолатидан мамнун. У жамоани ҳозирги мураббий Марко Розе билан ёрқин келажак кутмоқда, деган фикрда.\nБундеслиганинг жорий мавсумида Гинтер 31 та ўйинда қатнашиб, ўз ҳисобига 1 та гол ва 2 та самарали узатма ёздириб қўйди. Унинг «Боруссия» билан тузган шартномаси яна бир йилдан сўнг якунланади, бироқ Маттиас келишувни узайтириш имкониятини борлигини таъкидлаган.\nАввалроқ Гинтер «Интер» таклифини ҳам рад этгани айтилганди.


Олий лига-2013. 15-турдан олдинги тахминлар / CHAMPIONAT.asia\nОлий лига-2013. 15-турдан олдинги тахминлар\nМана чемпионатимизнинг иккинчи давра ўйинларини бошлаб ҳам олдик.\n14-турда биз бир қанча қизикарли баҳслар гувоҳи бўлдик. Бу баҳслар ичида айниқса «Тошкент дербиси» ажралиб туради десак хато бўлмаса керак. Келаётган турда ҳам биз бир-биридан қизиқарли ўйинлар гувоҳига айланишимиз мумкин.\n«Олтин изловчилар» аввалги турда Самарқандда меҳмон бўлиб кичик ҳисобда мағлубиятга учрашганди. Бу турда эса кучли рақибни ўз уйида қабул қилади. «Насаф» жамоаси эса аксинча чемпионатни кўтаринки кайфиятда давом эттиряпти. «Қизилқум» «Насаф»га қаршилик кўрсатишга ҳаракат килса ажабмас.\nБу ўйин тенг курашлар остида ўтиши аниқ. Олдинги турда «Гулистон» сафарда мағлубиятга учраганди. Бахтиёр Ашурматов шогирдлари мағлубиятдан тўғри хулоса чиқариб ўз уйларида рақибни доғда колдиришга ҳаракат қилишлари аниқ. «Сўғдиёна» ҳам аввалги турда ўз уйида дуранг натижани қайд этган эди. Бу турда Гулистонда ажойиб бахс гувоҳига айланишимиз мумкин.\nЖамоалар бу тургача ҳар хил кайфиятда етиб келдилар. «Бухоро» сафарда мағлубиятга учраган бўлса, «Металлург» эса ўз уйида ғалаба қозонган эди. Бухорода кечган аввалги учрашувларда майдон эгаларининг қўли баланд келган эди. Аммо бугунги кунда «Металлург» исталган клуб учун бош оғриғи бўлиши тайин. Шунинг учун бу учрашув бирор жамоани устунлигида ўтади дея олмаймиз.\nБу жамоалар ўртасида кечадиган баҳс ҳар доим қизиқарли тус олиб келган. Ғузорликлар ўз уйларидаги баҳсларда ҳали «Динамо»га мағлубиятга учрамаган экан. Шу сабабдан бу учрашувда «Динамо» бор кучи билан қаршилик кўрсатиши аниқ. «Шўртан» жамоаси қуйи поқоналардан бирини эгаллаб тургани учун ўз уйида мағлубиятга учрамасликка ҳаракат килади. Ўин томошабоплиги билан қолган учрашувлардан ажралиб туриши аниқ.\n10 август. Олмалиқ. “Металлург” стадиони. 17:30\nҲакамлар: Р.Бобомуродов, Р.Самандаров, О.Жумаев, В.Серазитдинов.\nБугунги турдаги марказий ўйинлардан бири деб эътироф этсак бўлаверади бу учрашувни. Чунки жамоалар бу кунгача мухлислар севадиган томошабоп ўуин намойиш этишмоқда. Аввалги турда ўз уйида очко йўқотган «темирйўлчилар» бу турда ғалаба қозонишга ҳаракат қилишлари аниқ. Бу ўйинда уларга қийин бўлишини тушуниб тургандирлар. Чунки рақиб ҳам анойи жамоалардан эмас. «Олмалиқ»ликлар ўз уйларида мағлубиятга учрамасликлари турган гап. Барчани ўйинни томоша қилишга чорлаб қоламан.\nБу турда Равшан Эрматовга жуда қизиқарли кечадиган водий дербиларидан бири топширилганидан бу учрашувни қизиқарли кечишини билиб олсак бўлади. Бу жамоаларни Намангандаги баҳсларда майдон эгаларини имкониятини юқори деб бўлмайди. «Нефтчи»ни ҳам шашти баланд. Чунки олдинги турда фарғоналиклар ўз мухлислари кўз ўнгида ғузорликларни мағлубиятга учратган эдилар. Аввалги турда мағлубиятга учрагн наманганликлар ўз уйларида ғалаба қозонишга ҳаракат қилсалар ажабмас.\nБу сафарги «Тошкент дерби»си Марат Исмоиловга ишониб тоаширилди. Бу баҳсда «Бунёдкор» осонлик билан ғалабага эриша олмаслиги ҳақиқатга яқин. Чунки танаффусда «Пахтакор» таркибини кучайтиришга эришди. Буни олдинги турдаги ўйин орқали ҳам билиб олишимиз мумкин. Аввалги дербиларда «ЖАР»да кеган учрашувларда «қалдирғочлар» ўз устунликларини намойиш этаётган эдилар. Бу сафарги тўқнашув аввалгиларига қараганда қизиқарлироқ ўтишига ишониш мумкин.\nБу фақат ўзимнинг шахсий қарашларим. Унга қўшилмайдиганлар ҳам бўлиши аниқ. Барчасини ўйинлар кўрсатиб беради. Шундай экан ўйинларни томоша қилишга таклиф этаман. Кимда фикрлар бўлса бемалол фикр тарзида қолдиришлари мумкин. Барчанинг фикри хурмат қилинади.


ИнтерФУТБОЛ :: Гарет Бэйл: «Роналду кетгач, ўзимни енгил ҳис қиляпман»\nГарет Бэйл: «Роналду кетгач, ўзимни енгил ҳис қиляпман»\nЯқинда «Реал»нинг уэльслик футболчиси Гарет Бэйл Daily Mail нашрига интервью берди. Суҳбат чоғида у «Ливерпуль» дарвозасини чалқанча усулда нишонга олгани, Криштиану Роналдунинг «Реал»дан кетиши ҳақида гапириб ўтди.\nКИЕВДА УРГАН ГОЛИ ҲАҚИДА\n- Тўпни тушириб, уни ишлаб олишим ҳам мумкин эди. Лекин шундай ҳолатда эдимки, имкониятдан фойдаланмасам бўлмасди. Бунда вазиятларда якун қандай бўлиши ҳақида ўйламайсиз. Агар таваккал қилмасангиз, ҳеч қачон натижага эришолмайсиз. Борди-ю ўйлаш учун вақт сарфласангиз, гол уролмаслигингиз ҳам мумкин.\nТўпнинг қайси нуқтага боришини аниқ билгандим. Видеони кўрсангиз ҳам бошимни қайириб, тўпнинг айнан қаерга учаётганини кузатганман. Яхши зарба чиқишини сезгандим. Майдонга қулашим ҳам енгил бўлганди.\nҲеч қандай оғриқ сезмаганман. Ўша вазиятда ҳаммаёқ жим бўлиб қолди. Кейин стадион худди портлаб кетгандек туюлди. Дастлаб Марсело ва Кроос мен томон югуришди. Кейин бошқалар ҳам келди.\nКИМНИНГ ГОЛИ ЧИРОЙЛИ: БЭЙЛНИКИМИ ЁКИ КРИШТИАНУНИКИ?\n- Буни мен ҳал қилмайман.\nШУ ГОЛНИНГ УЕФА ТОП-ЎНЛИГИДАН ЖОЙ ОЛМАГАНИ ҲАҚИДА\n- Нима учун рўйхатга киритилмаганини билмайман. Буни аниқлайдиган комиссияга кимлар киришини билишни истардим. Кейин уларни ҳайдаб юборардим.\nЕЧЛ ФИНАЛИДА ЗАХИРА ЎЙИНЧИСИ БЎЛИШ ҚАНДАЙЛИГИ ҲАҚИДА\n- Тўғрисини айтсам, роса жаҳлим чиққанди. Албатта, асосий таркибга лойиқ эканимни ҳис қилардим. Захирадан майдонга тушганимдан сўнг гол урдим ва жаҳлим ҳам тарқади.\nЛОРИС КАРИУС БИЛАН СУҲБАТ ҲАҚИДА\n- Унга «Бошингни баланд кўтар, хатолар ҳаммада ҳам бўлади», дедим. Аммо бундай хато ЕЧЛ финалида бўлгани унинг омади келмаганидан дарак.\nЕЧЛДА ҚАТОРАСИГА ТЎРТИНЧИ МАРТА ҒАЛАБА ҚОЗОНИШ ҲАҚИДА\n- Биз ўз натижамизни яхшилашимиз мумкин. Янги мақсад сари интилишимиз керак. Барчамиз бунга тайёрмиз.\nЛОПЕТЕГИНИ ЗИДАН БИЛАН СОЛИШТИРИШЛАРИ ҲАҚИДА\n- Албатта, Лопетегининг инглиз тилини билиши менга ёрдам бермоқда. Мураббий билан испанчада гаплашишим мумкин. Лекин муҳим деталларни тушунтиришда қийналаман. Уларнинг қай бири яхши экани ҳақидаги саволга эса жавоб беришни хоҳламайман.\nКРИШТИАНУ РОНАЛДУНИНГ КЕТИШИ ҲАҚИДА\n- Шуниси аниқки, жамоадаги ҳозирги вазият Роналду бу ерда бўлган вақтдагидан фарқ қилади. Ҳа, ўзимни энди енгилроқ ҳис этяпман. Ҳозир бир ўйинчига асосий эътиборни қаратгандан кўра, кўпроқ жамоавий ўйинга урғу беряпмиз.\nАПЛГА ҚАЙТИШ ИСТАГИ ҲАҚИДА\n- Аниқ жавоб беролмайман. Ҳамиша қайтиб, ўз юртим чемпионатида ўйнашни истайман. Жонажон шаҳарларимни соғинаман. Лекин жаҳоннинг энг яхши клубида ўйнаб, совринларни қўлга киритяпман. Бу эса кишига роҳат бағишлайди.


1 апрелдан нималар ўзгаради? - xabar.uz\n1 апрелдан нималар ўзгаради?\n26.03.2020 10:37 0 5550\n«Ҳуқуқий ахборот» канали юртимизда 1 апрелдан кутиладиган ўзгаришлар билан таништирди.\n1. Жисмоний шахслар томонидан хайрия ташкилотларидан моддий наф тарзида олинадиган даромадлар солиққа тортишдан озод қилинади.\n2. Импорт қилинадиган озиқ-овқат маҳсулотларининг тезкор тартибда, шу жумладан рухсат берувчи ҳужжатларни Ўзбекистон ҳудудига кириб келгунга қадар бериш орқали божхона расмийлаштируви механизми жорий этилади.\n3. 14 ёшгача болалари бўлган оилаларга нафақа, бола 2 ёшга тўлгунга қадар бола парвариши бўйича нафақа ва моддий ёрдам олувчилар сони 10 фоизга оширилади.\n4. 2020 йил 1 апрелдан 1 октябргача бўлган даврда:\nякка тартибдаги тадбиркорлар учун ижтимоий солиқнинг ойлик энг кам суммаси базавий ҳисоблаш миқдорининг 50 фоизига қадар камайтирилади;\nалкоголь маҳсулотларининг улгуржи савдоси билан шуғулланувчи корхоналарнинг ажратмалари миқдори 5 фоиздан 3 фоизга пасайтирилади;\nумумий овқатланиш корхоналари учун алкоголь маҳсулотларини чакана сотиш ҳуқуқи учун йиғимлар миқдори белгиланган миқдорлардан 25 фоизга камайтирилади.\n5. 2020 йил 1 апрелдан 1 июлгача бўлган даврда туристик (меҳмонхона) йиғимини ҳисоблаш ва тўлаш тўхтатилади.\n6. 1995 йил 1 январга қадар Ўзбекистон Республикаси ҳудудига кириб келган ва доимий пропискадан ўтган, чет давлат фуқаролигини қабул қилмаган ҳамда “Ўзбекистон Республикасининг Фуқаролиги тўғрисида”ги Қонун кучга киргунига қадар фуқаролиги бўлмаган шахсга Ўзбекистон Республикасида яшаш гувоҳномаси асосида яшаб турган шахс истак билдирган тақдирда, Ўзбекистон Республикасининг фуқароси деб тан олинади.\n7. Туман (шаҳар) мактабгача таълим бўлимлари ушбу ҳудуддаги боғчалар сонидан келиб чиқиб, I, II ва III гуруҳларга ажратилади ва шу асосда мактабгача таълим тизими ходимлари меҳнатига ҳақ тўлаш тартиби такомиллаштирилади.\n8. Тошкент шаҳри ва Тошкент вилоятида кўчмас мулкни олишда Ўзбекистон Республикаси фуқаролари учун ушбу ҳудудларда доимий пропискага эга бўлиш талаб қилинмаслигини кўзда тутувчи тартиб жорий этилади. (Маълумот ўрнида: ҳозирги кунда Вазирлар Маҳкамасининг ушбу тартибни назарда тутувчи қарори лойиҳаси regulation.gov.uz порталида умумҳалқ муҳокамасига қўйилган).\n9. Фуқаролик ҳолати далолатномаларини ёзиш органларининг ишини тизимли назорат қилиш, малакали кадрларни танлаш ва жой-жойига қўйиш, ҳуқуқни қўллаш амалиётини мувофиқлаштириш, «ФҲДЁнинг ягона электрон архиви» ахборот тизимини юритиш ва ФҲДЁ органларининг ҳудудий архивларига раҳбарлик бўйича функцияларни юклаган ҳолда ФҲДЁ органлари Адлия вазирлиги ҳузуридаги Давлат хизматлари агентлиги тасарруфига ўтказилади.\n10. Қуйидаги давлат хизматлари Тошкент шаҳрида фақат Ягона интерактив давлат хизматлари портали ҳамда давлат ва хўжалик бошқаруви органлари, маҳаллий давлат ҳокимияти органларининг расмий веб-сайтлари орқали кўрсатилади:\nҚизил китобга киритилмаган ёввойи ўсимликлар ва уларнинг қисмларини олиб кириш ва олиб чиқишга рухсатнома;\nҚизил китобга киритилмаган ёввойи ҳайвонлар, уларнинг қисмлари, ҳаёт фаолияти маҳсулотлари, зоология коллекциялари, трофейлар, тулумларни олиб кириш ва олиб чиқишга рухсатнома;\nҚизил китобга киритилмаган ёввойи ҳайвонларни сақлаш ва кўпайтириш бўйича питомникни, шунингдек, зоологик коллекцияларни ҳисобга қўйиш тўғрисидаги гувоҳнома;\nТадбиркорлик субъектлари ягона давлат реестридан тадбиркорлик субъектининг ўзи тўғрисида кўчирма;\nТадбиркорлик субъектлари ягона давлат реестридан кўчирма, махфий ахборот бундан мустасно;\nТадбиркорлик субъектлари ягона давлат реестридан сўралаётган ахборот ва (ёки) ҳужжат мавжуд эмаслиги тўғрисида маълумотнома бериш;\nТадбиркорлик субъектлари ягона давлат реестридан тадбиркорлик субъектлари рўйхатини электрон шаклда бериш, олиш имконияти қонун ҳужжатлари билан чекланган маълумотлар бундан мустасно;\nМанзил-маълумот ахборотларини тақдим этиш;\nСолиқ тўловчи жисмоний шахсларни солиқ органларида ҳисобга қўйиш, СТИР бериш;\nЯкка тартибдаги тадбиркорнинг рўйхатдан ўтказилганлик тўғрисидаги гувоҳномасини тўхтатиб туриш.\n11. Тажриба-синов тариқасида Тошкент вилояти Қибрай ва Тошкент туманлари, Фарғона вилояти Фарғона ва Олтиариқ туманлари ҳамда Қашқадарё вилояти Китоб ва Нишон туманларида:\nжисмоний ва юридик шахсларга ер участкаларини қишлоқ хўжалиги мақсадлари учун шаффоф ва очиқ танлов ўтказиш орқали ажратиш механизми жорий этилади;\nжисмоний ва юридик шахсларга кейинчалик танловга қўйиш бўйича ташаббус кўрсатиш ҳуқуқини тақдим этган ҳолда махсус геопортал орқали ер участкаси тўғрисидаги маълумотларни жойлаштириш ҳуқуқи берилади;\nқишлоқ хўжалигига мўлжалланган ерлардан фойдаланиш ҳуқуқининг бозор қийматини баҳолаш ҳамда улардан солиққа тортишда фойдаланиш механизми жорий этилади.\n12. Руҳий касалликлар бўйича диспансер ҳамда Наркология диспансери томонидан фуқароларнинг ҳисобда туриши ёки турмаслиги тўғрисидаги маълумотномани тўғридан-тўғри бериш амалиёти бекор қилинади.\nФуқароларга Руҳий касалликлар бўйича диспансер ҳамда Наркология диспансери ҳисобида туриши ёки турмаслиги тўғрисидаги маълумотнома фақат Давлат хизматлари марказлари ёки ЯИДХП орқали тақдим этилади.\nНаркология ва руҳий касалликларга чалинган фуқаролар ҳисоби фақат электрон шаклда юритилади.\n13. Шахсни ушлаш, унга процессуал ҳуқуқларини тушунтириш, ҳимоячидан воз кечиш ҳаракатларини мажбурий тарзда видео тасвирга тушириш тартиби жорий этилади.\nШунингдек, ҳуқуқни муҳофаза қилувчи органлар ходимлари зиммасига улар томонидан шахс ушланганидан сўнг унинг ушлангани ва ушлаб турилган жойи тўғрисида унинг оила аъзоларидан бирини, улар бўлмаган тақдирда эса, бошқа қариндошларини ёки яқин кишиларини дарҳол хабардор қилиш бўйича мажбурият юкланади.\n14. Бюджет ташкилотларининг чет эл валютасидаги маблағларига нисбатан Молия вазирлиги Ғазначилигида шахсий ғазна ҳисобварақлари очиш орқали ғазна ижроси механизми жорий этилади.\n1 апрель ўзгаришлар\nТехнология 13/09, 09:55\n50 йилдан кейин ҳаётимизда қандай ўзгаришлар рўй беради?\nЖамият 26/08, 17:16\n1 сентябрдан давлат хизматлари соҳасида қандай ўзгаришлар бўлади?\nЖамият 23/07, 16:01\n1 августдан Ўзбекистонда нималар ўзгаради?\nЖамият 31/05, 00:03\n1 июндан мамлакатимизда нималар ўзгаради?\nКоронавирусга учраган шахс билан мулоқотда бўлганлар қандай аниқланади?\nМуниса Ризаева жаримага тортилди\nКоронавируснинг янги белгиси аниқланди\nКоронавирус билан боғлиқ иккинчи ўлим ҳолати қайд этилди\nКоронавирусдан вафот этган 39 ёшли бемор ҳақида маълумот берилди\nКоронавирусга чалинган беморни даволаётган шифокорга ҳар 14 кун учун 25 миллион сўм берилади


“Бахтли болалик!” »\n04 июнь, 2018 388 jizzax Jizzax vb yangiliklari\n2018 йил 1-июн куни Янгиобод туманидаги “Маданият ва истирохат боғи”да туман ҳокимлиги, туман маданият бўлими, Мактабгача таълим бўлими, Ёшлар иттифоқи туман кенгаши ва хамкор ташкилотлар билан биргаликда “Халқаро болаларни ҳимоя қилиш куни”га бағишлаб “Бахтли болалик!” шиори остида байрам тадбири бўлиб ўтди.\nМаданият ва истирохат боғи байрамона гуллар, рангбаранг шарлар билан безатилди. Боғда туман тадбиркорлари учун махсус савдо расталари ажратилди.\nТадбирда 19 – сонли болалар мусиқа ва саънат мактаби ҳамда Маданият бўлимининг амалий санъат тўгараги иштирикчилари ва ўқитувчилари томонидан амалий санъат (тўқувчилик, зардозлик) наъмуналари кўргазмаси намойиш этилди. Байрам тадбирига “Юлдузча” мактабгача таълим муассасаси тарбияланувчилари, туман ХТМФМТ ва ТЭБ бўлимига қарашли мактаблар ўқувчилари ва уларнинг ота оналари, коллеж ўқитувчи ва ўқувчилари, маҳалла фаоллари, туман ташкилот раҳбар ва ходимлари таклиф этилди.\nТадбирни Янгиобод тумани ҳокими Матиев Икром Синдорович кириш сўзи билан очиб, барча болажонларни 1 июнь “Халқаро болаларни ҳимоя қилиш куни” байрами билан табриклади.\nСўнг байрам тантаналарига кўтаринки рух бағишлаш мақсадида, туман Маданият бўлими ва 19 – сонли болалар мусиқа ва саънат мактаби кошида очилган бадиий хаваскорлик жамоалари томонидан таёрланган байрам дастурлари намойиш этилди. Улар ўз саънатлари билан байрам иштирокчиларига кўтаринки кайфият бахшида этишди. Шундан сўнг байрам муносабати билан туман Мактабгача таълим бўлими томонидан 21 нафар кам таминланган оилалар фарзандлари совғалар билан тақдирланди. Байрам давомида тадбир ташкилотчилари томонидан болажонлар учун ҳар хил қувноқ ўйинлар ташкил этилиб, ўйин ғолиблари Ёшлар иттифоқининг эсталик совғалари билан тақдирландилар.\nҲеч ким меҳр ва эътибордан четда қолмасин”


Олий суд Бош вазирга очилган жиноят ишини қайта кўриб чиқди | Qalampir.uz\nОлий суд Бош вазирга очилган жиноят ишини қайта кўриб чиқди\nОлам\t19 Октябрь 2020 18:20 16890\nҚирғизистон Республикаси Олий Суди мамлакат Бош вазири – вақтинча Президенти вазифасини бажарувчи Садир Жапаровга нисбатан очилган жиноятни кўриб чиқди. Бу ҳақда 24.kg хабар бермоқда.\nСадир Жапаровга нисбатан қўзғатилган жиноят иши жорий йилнинг 16 октябрь куни судга юборилган эди. Судда Садир Жапаров устидан 2012 йилда ҳокимиятни зўрлик билан эгаллаб олишга уринишда айбланиб очилган иш бўйича янги ҳолатлар қайта кўриб чиқилган.\n“Садир Жапаров жиноят таркиби йўқлиги учун оқланди. У билан бирга депутат Талант Мамитов ва Миллий хавфсизлик давлат қўмитаси раиси Камчибек Ташиев ҳам оқланди”, дейилади хабарда.\nЭслатиб ўтамиз, Садир Жапаров, Талант Мамитов ва Камчибек Ташиев ҳокимиятни зўрлик билан эгаллаб олишга урингани учун судланган.\n2018 йилда суд собиқ депутат Садир Жапаровни 2013 йилдаги Қоракўл шаҳри ва Саруу қишлоғида бўлиб ўтган митингда молиялаштиришда айбдор деб топди.\nСуд, ўшанда Жапаров намойишчиларни назорат қилган ва уларга ўша пайтдаги Иссиқкўл губернатори Эмилбек Каптагаевни гаровга олиш тўғрисида буйруқ берган деб ҳисоблаган. У 11,5 йилга умумий тартибли колонияда ўташ шарти билан озодликдан маҳрум этилди. Кейинчалик Олий суд ушбу муддатни бир ярим йилга қисқартирди.\nЖорий йилнинг 4 котябрь куни ўтказилган парламент сайловидан кейин бошланган намойишлар фонида 5 октябрь куни Жапаров колониядан озод қилинди. У билан бирга собиқ Арезидент Алмазбек Атамбоев, собиқ Бош вазир Сапар Исаков ва Бишкекнинг собиқ мэри Албек Ибраимов ҳам озод этилди.\n02 Март 17:10 44650\n02 Март 17:34 32063\n02 Март 18:36 27668\n02 Март 18:33 22791\n01 Март 17:07 20051


Хўжанддаги ҳужумларда гумон этилганлар Россияда қўлга олинди - BBC News O'zbek\nХўжанддаги ҳужумларда гумон этилганлар Россияда қўлга олинди\nТожикистон ва Россия Ички ишлар вазирларининг Душанбеда берган қўшма анжуман чоғида айтишларича, шу йил сентябр ойида Хўжандда содир этилган портлашга алоқадор деб гумон этилаётган шахслар Россияда ҳибсга олинишган.\nТожикистон Ички ишлар вазирига кўра, асосий гумондор - тожикистонлик ва у Ўзбекистон Исломий Ҳаракатининг Россиядаги бўлими бошлиғидир.\nРоссия Ички ишлар вазири эса, Шимолий Қофқозда ёшларни жангари гуруҳларга ёллаб, Тожикистонга келтирувчи бир гуруҳни аниқлашгани ҳақида билдирди.\nАввалроқ Суғд вилояти Хавфсизлик қӯмитаси Хўжанддаги суиқасд амалида Ӯзбекистон Исломий Ҳаракати аъзоларининг қӯли борлиги ҳақида баёнот билан чиққанди.\nАйни вақтда Россиянинг Челябинск вилоятида Тожикистонда 25 та террорчилик амалиётини амалга оширгани айтилган Абдулвосит қори Латипов гуруҳи ҳам қӯлга олинганлиги хабар қилинган.\nРоссия Ички ишлар вазири Рашид Нургалиев қӯлга олинган шахсларнинг жиноятларини тасдиқловчи ҳужжатлар уларга етиб келгач, гумондорларни Тожикистонга қайтариш масаласи кўриб чиқилишини маълум қилди.\nХўжанддаги портлаш жорий йилнинг 3 сентябр куни тонгда Тожикистон Ички ишлар вазирлигининг Уюшган Жиноятчиликка қарши кураш бошқармаси ҳудудида содир булганди.\nҲодисада бошқарманинг 3 нафар ходими ҳалок бӯлган ва 27 нафари жароҳатланганди.\nПортлашдан кӯп ӯтмай, Суғд вилояти Хавфсизлик қӯмитаси баёнот билан чиқиб, террорчилик амалиётида асли истарафшонлик бўлган ва Хӯжандда яшаб келган Акмал Каримовнинг қӯли борлигини маълум қилганди. Каримов Ӯзбекистон Исломий Ҳаракатининг аъзоси эканлиги урғуланганди.\nАммо Тожикистон ва Россия Ички ишлар вазирларининг матбуот анжуманида Хўжанд портлашига алоқадор деб айтилаётган кишилар айнан кимлар эканлиги ва уларнинг сони ҳақида маълумот берилмади.\nЖаноб Нургалиев Хӯжанддаги террор илдизлари чуқур ӯрганилишини урғулади.\n“Хӯжандда содир этилган теракт масаласида биз ҳамкасбларимиздан кенг ахборот беришларини сӯрадик. Биз бу хабарни Россия Федерациясида ҳам ӯрганишимиз, таҳлил қилишимиз керак. Агар бу Шимолий Қофқоз билан боғлиқ бӯлса, биз бунинг илдизларини чуқур ӯрганамиз," деди Рашид Нургалиев.\nАйни вақтда Россия ахборот агентликлари Тожикистон ҳудудида 90-йиллардан буён 25 та террорчилик амалиёти уюштиргани айтилаётган қуролли гуруҳ аъзоларининг Челябинскийда қӯлга олинганлиги ҳақида хабар тарқатишган.\n42 ёшли Абдулвосит қори Латипов эса, гуруҳ бошлиғи деб айтилган.\nАммо бу гуруҳнинг Хӯжанддаги портлашга алоқаси бор-йўқлиги маълум эмас.\nАбдулвосит қори Латипов ўз вақтида Бирлашган Тожик Мухолифатининг кӯзга кӯринган фаолларидан бири Акбар Туражонзоданинг тан қӯриқчиси бӯлганлиги маълум.\nРашид Нургалиевга кӯра, 2008 йилдан жорий йил октябрига қадар Россия ҳудудида Тожикистон Ички ишлар вазирлиги давлатлараро қидирув эълон қилган 299 нафар киши қӯлга олинган.\nӮз навбатида, Тожикистон томони ҳам Россия Ички ишлар вазирлиги қидирувида бўлган 340 та шахсни ҳибсга олган.


«Логистика биз учун заиф нуқта». Азиз Абдуҳакимов туризмни ривожлантириш ҳақида – Газета.uz\nLotinchada 19 май 2022, 20:06 Жамият\nБош вазир ўринбосари, туризм ва маданий мерос вазири Азиз Абдуҳакимов ШҲТ мамлакатлари доирасида ички туризмни ривожлантириш учун — «Ягона туристик бренд» яратилиши кераклигини таъкидлади. Бу ҳақда у 19 май куни Тошкентда ўтказилган ШҲТ мамлакатлари сайёҳлик маъмуриятлари раҳбарларининг учрашувида айтиб ўтди, деб хабар қилди «Газета.uz» мухбири.\nЎзбекистон томонидан илгари сурилган мазкур таклиф ортидан йирик платформа яратилади. Унинг доирасида Ўзбекистон ва бошқа давлатларда мавжуд бўлган туристик йўналишларни кўпайтиришга тарғиб қилинади.\n«Туристик компаниялар ва ташкилотлар бундан фойдаланиб, «туристик оқим»ни кўпайтиришга эришади. Бундан ташқари, ШҲТ давлатлари раҳбарлари Самарқандда 15−22 сентябрь куни ўтадиган саммитда мазкур битимни тасдиқлаб беришса, қонуний асосга эга бўламиз. Яъни, ШҲТ давлатлари доирасида ички туризмни ривожлантиришда «Ягона туристик бренд» ҳам жуда катта имкониятларни яратади», — деди вазир.\nҚўшимча қилинишича, туризм йўналишида оқимни кўпайтиришни истаган ШҲТ давлатларига туристик компаниялар ҳамда сайёҳларга қўшимча равишда субсидия ва солиқ имтиёзлари тақдим этишига туртки бўлади.\nҚолаверса, бош вазир ўринбосари Ўзбекистондаги сайёҳлик йўналишларини ривожлантиришда эса асосий эътибор ички туризмга қаратилаётганини айтди.\n«Бемалол айтиш мумкинки, Ўзбекистон яқин вақт ичида тез-тез бориб туриладиган мамлакатлардан бири бўлади. Бунинг учун инфраструктура керак. Бизда барча имкониятлар мавжуд. Лекин энг муҳими, албатта, транспорт логистикасини такомиллаштириш устида жуда жиддий ишлашимиз керак. Очиғини айтганда, логистика биз учун заиф нуқта, рейслар сони, уларнинг диверсификацияси, нафақат Ўзбекистонга келиш нуқтаи назаридан қулайлиги, балки Ўзбекистонни транспорт ва туризм марказига айлантириш жуда катта иш», — деди вазир.\nЎзбекистон Жаҳон туризм ташкилоти (UNWTO)да Саудия Арабистони қаторида пандемияга қарамай туризмга сармоя киритган илк икки давлатлар қаторидан жой олгани ҳам эътироф этилди. Қолаверса, мамлакат ҳозирда туризм энг жадал ривожланаётган бешта давлат қаторига ҳам кириши айтилди.\nАзиз Абдуҳакимовнинг сўзларига кўра, дунё аҳолисининг 44 фоизи ШҲТ давлатларида яшайди. Дунёнинг 25 фоиздан ортиқ туристик оқими айнан шу давлатлар ҳисобига тўғри келади.\nВазир агарда шу давлатлар доирасида туристик оқим кўпайтирилса, янги иш жойлари ва янги даромад манбаини шакллантиришга ёрдам беришига, шунингдек, солиқ тушумларини кўпайтиришга эришилишига ишонтирди.\nТадбир давомида келтирилган маълумотларга кўра, президентнинг тегишли фармони билан 1 июлдан сайёҳлик қишлоқларида меҳмон уйлари, озиқ-овқат ва савдо шохобчалари, кўнгилочар масканлар очган тадбиркорлар 3 йил муддатга 1 фоиз ставкада айланма солиқ, 1 фоиз миқдорда ер ва сув солиғи шунингдек, ҳисобланган даромаднинг атиги 1 фоизини тўлайди.\nШунингдек, Оилавий тадбиркорлик дастурлари доирасида меҳмон уйлари, уй ва эко-уйлар, чодир шаҳарчалари барпо этиш учун кредитлар ажратилади. 31 та туман ва шаҳар ҳудудидан ўтувчи Ўзбекистон туристик автомобиль йўли бўйлаб автотураргоҳ, кемпинг, автосервис, умумий овқатланиш ва ёқилғи қуйиш шохобчаларига эга карвонсаройлар қуриш бўйича чора-тадбирлар белгиланди.\nБундан ташқари, Ўзбекистонда 1 сентябрдан бошлаб авиа, темир йўл ва автобус чипталари нархининг 15 фоизи, меҳмонхонада тунаб қолиш харажатининг 15 фоизи, музейлар ва бошқа маданият объектларига тўланган чипталар нархининг 50 фоизи қайтариладиган кешбэк тизими жорий этилиши айтилди.\nРоссиянинг Федерал туризм агентлиги раҳбари Зарина Догузова йиғилишда мазкур кешбэк тизимини бутун ШҲТ давлатлари орасида жорий этишни таклиф қилди. Азиз Абдуҳакимов бу жиддий таклиф эканлигини қайд этар экан, авваламбор ҳисоб-китобларга мурожаат қилиш лозимлиги ва авваламбор Ўзбекистон, шу жумладан, ҳар бир мамлакат манфаатидан келиб чиқиб якуний хулосага келиш зарурлиги таъкидлади.\nЭслатиб ўтамиз, аввалроқ, Азиз Абдуҳакимов йиғилишда ШҲТга аъзо мамлакатлар туризм вазирларига ўзаро ҳамкорликни жадаллаштириш мақсадида доимий мувофиқлаштирувчи гуруҳ тузишни таклиф қилганди.


Энди бой хорижликлар ҳам Тошкент пропискасини олиши мумкин « Ўзбекистон Халқ Ҳаракати\nЭнди бой хорижликлар ҳам Тошкент пропискасини олиши мумкин\n05 January 2019 - 21:35\nБи-Би-Си радиосининг хабар беришича, камида 400 минг доллар сарфлаб пойтахтдан уй сотиб олган 109 давлат фуқароси Тошкент пропискасини олиши мумкин. Бу давлатлар орасида Қозоғистон, Қирғизистон ва Тожикистон ҳам бор.\nБу ҳақда Президент Шавкат Мирзиёев томонидан туризм борасида имзоланган янги фармонда айтилган.\nТошкент шаҳри ва вилоятидан 400 минг доллардан қиммат уйларни олган рўйхатда келтирилган хориж фуқаролари бу ерда доимий яшаш ҳуқуқини қўлга киртиши мумкин.\nЎзбекистонлик оддий одамлар Тошкент шаҳри ва вилоятига пропискада туриши чекланган.\nБундай ҳуқуқ олдинроқ пойтахтдан янги уйларни сотиб олишга қодир вилоятликларга берилган эди. Энди бундай имконият чет элликларга ҳам берилмоқда.\nБундан ташқари Самарқанд, Бухоро, Наманган, Андижон, Фарғона ва Хоразм вилоятларидан камида 200 минг долларга уй сотиб олган хорижликлар бу ерда доимий яшаш ҳуқуқини қўлга киритиши мумкин.\nҚорақалпоғистон республикаси ва бошқа вилоятларда бу кўрсатгич 100 минг АҚШ долларини ташкил қилади.\nТошкентга пропискага тура олиши мумкин бўлган давлатлар сирасида Британия, Россия ва Ўзбекистонга қўшни Қозоғистон, Қирғизистон ва Тожикистон давлатлари фуқаролари ҳам бор.\nБундан ташқари “Ўзбекистонда туризмни тезкор ривожлантириш бўйича қўшимча чора-тадбирлар тўғрисида”ги фармонда 1 февралдан бошлаб яна 45 давлат фуқароларига Ўзбекистон кириш визаси бекор қилинган.\nЭнди Британия, Испания фуқаролари Ўзбекистонда 30 кун визасиз кириши мумкин.\nҲуқушунос Хушнудбек Худойбердиев аввалроқ, ўзининг Телеграмдаги каналида Тошкент пропискаси ҳақидаги фикрларини баён қилган ва пропискани “расво тизим” деб атаганди.


Бугун Ўзбекистон “Миллий тикланиш” демократик партияси Сурхондарё вилоят кенгашининг навбатдан ташқари кенгайтирилган мажлиси бўлиб ўтди.\nУнда партия Марказий кенгаши ва вилоят ташкилотлари ходимлари ҳамда халқ депутатлари маҳаллий Кенгашлардаги ЎзМТДП гуруҳлари аъзолари, бошланғич партия ташкилотлари етакчилари иштирок этди.\nЙиғилишда Марказий кенгаш раиси Сарвар Отамуратов иштирок этди.\nПартия етакчиси ўз сўзида партия вилоят кенгашининг маданий мерос объектларини ўрганиш, бу борада партия гуруҳлари томонидан амалга оширилган ишлар ҳақида тўхталиб, йўл қўйилган камчиликлар, фойдаланилмаган имкониятларга эътибор қаратди. Уларни бартараф этиш юзасидан партия вилоят, туман ташкилотлари ва маҳаллий Кенгашлар депутатларига аниқ вазифалар юклатилди.\nХалқ депутатлари вилоят, туман ва шаҳар Кенгашларидаги ЎзМТДП гуруҳларининг жорий йилнинг ўтган даври мобайнидаги фаолияти танқидий таҳлил қилинди ҳамда галдаги амалга оширилиши лозим бўлган ишлар, жумладан, декабрь ойида бўлиб ўтадиган сайловларга тайёргарлик кўриш билан боғлиқ масалалар муҳокама қилинди, вазифалар белгилаб олинди.\nКенгаш аъзолари томонидан ЎзМТДП Сурхондарё вилоят кенгаши раислигига шу кунгача партия вилоят кенгаши девони раҳбари лавозимида фаолият юритиб келаётган Сайдулло Абдураимов номзоди илгари сурилди ва номзод бир овоздан мақулланди.\nМажлис якунида партия сафида бўлиш истагини билдирган вилоятнинг бир гуруҳ фаолларига ЎзМТДПнинг аъзолик гувоҳномаси топширилди.


«Болалар дунёси» магазинлар тармоғининг Москвадаги Воздвиженка кўчасида жойлашган флагман филиалига 2015 йилнинг апрель ойида меъморий-бадиий ёритиш тизими ўрнатилди. Ёритиш дизайни асосида бренд ранглари бўялган болалар кубиклари намоён этилди.\n«Болалар дунёси» нинг бренд-буки асосида ёритиш ранглари шу даражада мос танландики, қоронғу пайтда бинони узоқдан кўрганлар ҳам бу ўша машҳур «Болалар дунёси» эканлигига ҳеч қандай шак-шубҳа қилмайди. Шу орқали магазинлар тармоғининг таниладиган образи яна бир бор ёритиш ускуналари ёрдамида қатъийлаштирилди.\nЯнги магазин очилган бино шаҳарнинг маданий ёдгорликларидан биридир – аввал бу ерда ўтган асрнинг бошларида модерн услубида қурилган «Военторг» универмаги жойлашган. Шунинг учун ҳам ёритиш тизимларини ўрнатишда бинога меъморчилигига ҳеч қандай зиён етказмасликка ҳаракат қилинди, эски технология ҳисобланмиш люминесцент ёритгичлари эса светодиодлигига алмаштирилди.\nЁритгичлар бинонинг ўрта ва юқори қаватларининг дераза қисмларига ўрнатилган ҳамда бир маромдаги ёқимли ёруғликни тақдим этиб туради. Кучли прожекторлар ингичка нур ёрдамида бинонинг вертикал элементларига алоҳида урғу бериб туради.\nФойдаланилган ёритгичлар универсалдир – улар бинога нафақат кундалик, балки байрамона кўриниш ҳам бериб тура олади. Оддий кунда магазин биноси иккинчи қават даражасига ёритилиб туради, байрам кунлари эса юқори қаватлар ҳам «Болалар дунёси» нинг рамзий рангларига бурканади.


Мултимедиа / Инфографика\nМобил қурилманинг IMEI кодини қандай рўйхатдан ўтказиш керак, бунинг учун қандай тўловлар мавжуд ва бошқа муҳим саволларга жавоблар.\nҚорақалпоғистонда янги қурилаётган тоғ-кон мажмуаси қандай бўлади\nБугунги кунга қадар “Тебинбулоқ кони негизида кон-металлургия комплекси қурилиши” лойиҳанинг бир неча босқичлари амалга оширилган.\nЎзини ўзи банд қилганларни 2021 йилда нималар кутмоқда\nЎзини ўзи банд қилганларни 2021 йилда нималар кутаётгани ҳақида батафсил инфографикамизда танишинг.\nФуқароларга COVID-19 тарқалишини олдини олиш учун, Янги йилни ўз уйида оила даврасида кутиб олиш тавсия этилади. Оммавий тадбирлар фақат очиқ ҳавода ўтказилиши мумкин.\nКоронавируснинг янги штамми тарқалиши муносабати билан Ўзбекистон Буюк Британия, Италия, Германия, Дания, Австрия, Австралия, Нидерланд ва ЖАР билан авиаалоқаларни чеклади.\nЎзбекистонда бу йил кузда кескин совуқ тушиб, об-ҳаво аввалги йилларга нисбатан эрта пасайди. Электр энергияси, табиий ва суюлтирилган газ ҳамда иссиқлик таъминотида тез-тез узилишлар бўлди.\nАТ таълими: бунинг учун ким ва нима сабабдан Россияга боради\nУмумий глобаллашув ва онлайн технологиялар ҳар ерда ривожланаётган ҳозирги даврда ёшлар тобора кўпроқ чет элда таълим олишни танламоқда. РФдаги қайси мутахассисликлар, АТ-ваколатларни олишга ёрдам берадиган лойиҳалар оммалашганлиги - Sputnik инфографикасида.\nУйга қўшнилар орқали\nМаълумки, пандемия туфайли киритилган карантин чекловлари ва чегаралар ёпилиши туфайли МДҲ шаҳарлари ўртасида парвозларнинг аксарияти бекор қилинди.\nЧет элда иш қидираётганлар учун\nХусусий бандлик агентликлари фаолиятига қатор ўзгаришлар киритилди. Батафсил инфографикамизда танишинг.\nЎзбекистоннинг энг йирик савдо ҳамкорлари - статистика\nЎзбекистон Хитой, Россия ва Қозоғистон ишбилармон доиралари билан энг яқин савдо алоқалари ўрнатди. Давлат статистика қўмитаси Ўзбекистоннинг ҳар бир ҳудуди кесимида ташқи савдо айланмаси тўғрисидаги маълумотларни эълон қилди.\nДавлат Бюджетида кимга кўп маблағ ажратилган?\nКелгуси йилги Давлат Бюджети дефицити - 37,43 трлн. сўмни ташкил қилиши кутилмоқда. Шу билан бирга ЯИМ ўсиши 5,1 %, инфляция миқдори -9-10 % бўлиши кутилмоқда.


ИНСОН ҲУҚУҚЛАРИ ҲИМОЯСИ – БОШ МЕЗОН - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nИНСОН ҲУҚУҚЛАРИ ҲИМОЯСИ – БОШ МЕЗОН\nЧоп этилган 29 Июл 2016\tКӯришлар: 679\n- Жорий йил биринчи олти ойлигида республика судлари биринчи, кассацион ва назорат босқичларида 74270та фуқаролик, оилавий, жиноий, маъмурий ишлар ҳамда дастлабки текширув органлари, ахлоҳ тузатиш муассасалари таклифларини ўрганиб чиқди, - деди Тожикистон Республикаси Олий суди раиси Шермуҳаммад Шоҳиён оммавий ахборот воситалари вакиллари иштирокида ўтказилган матбуот конференциясида. – Бу кўрсаткич ўтган йилнинг шу даврига нисбатан 7729та ортиқдир.\nОлий суд раисининг таъкидлашича, республика судлари фаолиятининг бош мезони ижтимоий адолатни таъминлаш ва инсон ҳуқуқлари ҳимоясидан иборатдир.\n- Ҳисобот давридаги энг муҳим сиёсий маъракалардан бири – мамлакатимизда Тожикистон Республикаси Конституциясига ўзгартиш ва қўшимчалар киритиш бўйича умумхалқ референдуми ўтказилиши эди, - деди Ш. Шоҳиён. – Албатта, Тожикистон Республикаси Конституциясига ўзгартиш ва қўшимчалар киритилганлиги мавжуд қонунчиликда ҳам талай ўзгартишлар киритилишига сабаб бўлди. Бу эса, ўз навбатида мамлакатда суд ислоҳотлари ўтказилиши жараёнини тезлатишни тақозо этади.\nМатбуот конференциясида қайд этилишича, мамлакат суд органлари биринчи босқичига 9623та фуқаролик иши келиб тушган бўлиб, шундан 7630таси кўриб чиқилган. Бу кўрсаткич ўтган йилнинг шу даврига нисбатан 1727та кўпдир.\nБундан ташқари, жорий йилнинг олти ойи давомида судларга 6406та жиноий иш келиб тушган бўлиб, улардан 5512таси кўриб чиқилган. Маҳкум этилган 6295 нафардан 2693 нафарига озодликдан маҳрум этиш жазо чораси тайинланган. Озодликдан маҳрум этилиш жазоси тайинланганлардан 45 нафари балоғатга етмаганлар, 10 нафари аёллар бўлиб, 10 нафарини эса, хорижий фуқаролар ташкил этади.\n- Афсуски, судялар орасида жиноятга қўл урувчи шахслар ҳамон бор, - деди Тожикистон Республикаси Олий суди раиси Ш. Шоҳиён. – Судяларимиздан бир нафари 7,5 йилга озодликдан маҳрум этилган бўлса, бошқа бир судя пора олиш жиноятини содир этганликда гумон қилиниб қўлга олинган. Битта судяга вазифасини суиистеъмол қилганлиги учун жарима тўлаш жазоси тайинланди. Албатта, биз келгусида ана шундай камчиликларнинг олдини олиш ниятида бир қатор ишларни бажаришни режалаштирганмиз.\nМатбуот конференциясида қайд этилишича, умуман, олти ой мобайнида мамлакат судларига 504та коррупцион характерли жиноий ишлар келиб тушган. Улардан 400тадан кўпроғи судлар томонидан кўриб чиқилган.\nШунингдек, Олий суд раиси матбуот конференцияси жараёнида «Тожикистон» газетаси томонидан йўлланган саккизта саволга атрофлича жавоблар қайтарди.\n- Бизга келиб тушган саволлар кўпроқ Тожикистон Республикаси Адлия кенгаши фаолияти тугатилганлиги билан боғлиқдир, - деди Ш. Шоҳиён. – Шуни ҳам қайд этиб ўтиш ўринлики, МДҲ мамлакатларининг кўпчилигида бу тажриба аллақачон йўлга қўйилган. Мамлакатимизда ҳам 1997 йил Бирлик ва миллий тотувлик келишуви имзоланишигача Адлия кенгашига бўлган зарурат бугунги кунга келиб ўртадан кўтарилди. Шунинг учун ҳам, Адлия кенгаши фаолияти тугатилиб, унинг вазифалари Олий судга юклатилди. Шуни ҳам алоҳида қайд этиб ўтиш ўринлики, илгари Адлия кенгашида фаолият юритган ҳуқуқшунослардан бирор киши ишсиз қолган эмас. Уларнинг барчаси Олий суд томонидан иш билан таъминланди.\nТожикистон Республикаси Олий суди раиси журналистларнинг Тожикистон Республикаси давлат истиқлолияти 25 йиллиги шарафига авф кўзда тутилганми, деган саволига ҳам аниқ-равшан жавоб қайтарди.\n- Тожикистон Республикаси қонунчилигига кўра, авф эълон қилиш Тожикистон Республикаси Президенти салоҳиятига киради, - деди Ш. Шоҳиён. – Ҳозирча бизга Авф қонуни лойиҳаси тақдим этилмаган.\nШунингдек, матбуот конференцияси жараёнида ҳисобот даврида мамлакатимиз судлари томонидан 10 нафар фуқарога бир умрга озодликдан маҳрум этилиш жазо чораси тайинланган бўлиб, 8 нафар фуқаро оқланганлиги ҳақида маълумот берилди.\nМатбуот конференцияси жараёнида оммавий ахборот воситалари вакиллари ўзларини қизиқтирган бир қатор саволларга қониқарли жавоблар олишди.\nБугун: 26-01-2020 02:13:46


Идеал сифатдаги майиз қандай тайёрланади? Эксперт – майиз тайёрлашнинг нозик жиҳатлари ҳақида • EastFruit\nБош саҳифа › Мева-сабзавот бизнеси › Интервью › Идеал сифатдаги майиз қандай тайёрланади? Эксперт – майиз тайёрлашнинг нозик жиҳатлари ҳақида\nИдеал сифатдаги майиз қандай тайёрланади? Эксперт – майиз тайёрлашнинг нозик жиҳатлари ҳақида\nМуаллиф: EastFruit 13 Сен 21 036\n2021 йил августнинг иккинчи ўнкунлигидан Ўзбекистонда майиз тайёрлашга киришилди. Бу жараён сентябрь ойининг охирига қадар давом этади, деб хабар бермоқда EastFruit мутахассислари. Ҳозир узумни қуритиш ва майиз тайёрлаш ўзининг авж палласига кирган.\nСархил узум Ўзбекистон экспортида “янги узилган мевалар” гуруҳида экспорт тушуми жиҳатидан энг асосий товар бўлгани каби майиз ҳам “қуруқ мевалар” тоифасида худди шундай позиция ҳисобланади. 2017–2019 йилларда мамлакатдан қуритилган узумни экспорт қилиш ҳажмлари йилига 69 мингдан 78 минг тонна оралиғида бўлиб, экспортдан келган даромад $59 млн дан $105 млн оралиғида бўлган. Ўтган 2020 йилда майиз экспорти 42 минг тоннага, қиймати эса $55 млн га пасайди.\n2020 йилда ўзбек майизи экспорти нега камайди? Майиз сифатига қандай омиллар таъсир қилади, Ўзбекистонда уни айнан қандай тайёрлашади? Самарқанд вилоятидан бўлган, узумчилик ва майиз тайёрлаш бўйича ўттиз йиллик тажрибага ҳамда қишлоқ хўжалиги соҳасида олий маълумотга эга фермер Зокир Бобоқулов EastFruit мутахассислари билан суҳбатда узумни қуритиш ва Ўзбекистон майиз бозорининг шу ва бошқа муҳим жиҳатлари тўғрисида батафсил сўзлаб берди.\nСуратда: Зокир Бобоқулов\n– Майиз тайёрлаш учун узумнинг қайси навларидан фойдаланилади?\n– Умуман олганда, майизни данакли узум навларидан ҳам, данаксизларидан ҳам тайёрлаш мумкин. Ҳозир уни асосан данаксиз “Киш-миш” узуми навидан тайёрлашади. Бунда, “Қора киш-миш”дан тайёрланадиган “қора майиз” энг оммалашган нав ҳисобланиб, у нордон бўлмайди ва ширин таъмга эга. Жигарранг тусга эга сариқ майиз “Оқ киш-миш”дан тайёрланади ва у нордон-ширин таъмга эга. Бу майизнинг бозори қора майиз билан таққослаганда анча кичик. У тўй оши, мева-ёнғоқли аралашмалар (масалан, мюсли) тайёрлашда ва қандолатчиликда ишлатилади.\nДанакли узум навларидан тайёрланадиган майизн сўнгги бир неча ўн йилликлар ичида аста-секин истеъмолчилар рационидан чиқиб кетди. Айни пайтда унга талаб жуда паст, шу боис сотувда бундай майизни кам учратасиз.\n– Майиз тайёрлаш мавсуми бошланганлиги қандай аниқланади ва унинг сифати нима билан боғлиқ?\n– Биринчидан, сифатли майиз олиш учун узумдаги глюкоза миқдори идеал ҳолатда 25-30%, энг ками эса 20% бўлиши керак. Бунинг учун узум мева етилиш даври мобайнида ўзининг оптимал ҳароратини йиғиши лозим. Ўзбекистонда “Киш-миш” навининг бундай етилиш босқичи августдан аввал келмайди, гарчанд у бозорда эртароқ сотилса ҳам.\nЙилдан-йилга ўзгариб турадиган об-ҳаво шароитларига қараб ушбу ойнинг турли саналарида сифатли майиз тайёрлайдиган даражада етилади. Бу йил биз Ўзбекистонда йилнинг худди шу давридаги ўртача кўрсаткичларга қараганда иссиқроқ ва қуруқроқ ёзга гувоҳ бўлдик. Ўз-ўзидан, “Киш-миш” майиз тайёрлаш учун ўтган йилга нисбатан эртароқ етилди. Жорий йилда майиз тайёрлаш жараёни август ўрталаридан – 2020 йилдагига нисбатан тахминан 10-15 кун эртароқ бошланди.\nИккинчидан, нафақат узумнинг майиз тайёрлашга яроқлилиги, балки пировард маҳсулот сифати ҳам бутун йил давомида узум ҳосилини олиш учун зарур агротехник тадбирларни, хусусан, ягоналаш, суғориш, ўғит таъминоти, совуқдан ва зараркунандалардан ҳимоялаш ва бошқа ишларни қанчалик ўз вақтида ва лозим даражада бажарганингизга боғлиқдир. Масалан, 2021 йилдаги иссиқ ва қуруқ ёз туфайли Ўзбекистоннинг кўплаб минтақаларида юқорида тилга олинган тадбирларни лозим даражада ўтказмаган, ўсимликларга тегишли қаров ва озуқани таъминламаган боғбонларда кўпроқ узум пояларида “чарчоқ” кузатилди. Оқибатда эса уларнинг ҳосили энди майиз учун хомашё бўла олмайди ёки бундай узумдан сифатли майиз тайёрлаш имконсиздир.\nБошқача қилиб айтганда, майизнинг сифати нафақат узумнинг етилиш шароитларига (таркибидаги глюкоза миқдори, ҳароратнинг оптимал даражада йиғилиши), балки узум етиштиришнинг бутун жараёнига боғлиқдир.\n– Ўзбекистонда майиз тайёрлашнинг асосий босқичлари ва ўзига хос жиҳатлари ҳақида гапириб берсангиз.\n– Бу ерда мен майиз тайёрлаш учун узумнинг етилиши масаласига яна бир бор тўхталмоқчиман. – Юқорида айтиб ўтганимдек, сифатли майиз олиш учун узумдаги глюкоза миқдори идеал ҳолатда 25-30%, энг ками эса 20% бўлиши керак. Глюкоза миқдори идеал ўлчовга қанчалик яқин бўлса, майиз сифати шунчалик яхши бўлади. Масалан, узумдаги глюкоза миқдори 20% бўлганда сиз ҳар 5 кг узумдан 1 кг майиз оласиз, глюкоза миқдори идеал даражада бўлганида эса ҳар 3 кг узумдан 1 кг майиз чиқади.\nСавол туғилади: узум таркибида глюкоза улуши идеал ҳолатга келиши учун узумнинг етилишини кутиш, пировардида кўп миқдорда маҳсулот олиш яхши эмасми?\nГап шундаки, анъанавий технологияларга мувофиқ, узумни қуритиш табиий шароитда очиқ ҳавода, махсус камералар ва ускуналардан фойдаланмаган ҳолда бажарилади. Бундай табиий шароитларда сифатли майиз ҳосил бўлиши учун иссиқ, шабадали ва қуруқ об-ҳаво бўлиши керак. Майиз тайёрлаш мавсуми августда бошланишини ҳисобга олсак, сиз узум ҳосилини у идеал даражада етилишини кутиб қанчалик кеч йиғиб олсангиз, ҳаво ҳароратининг кескин ўзгаришлари ва ёғингарчиликлар хавфи шунчалик юқори бўлади. Бу эса, ўз навбатида, қуритиш шароитига салбий таъсир кўрсатади. Бошқача қилиб айтганда, қанча кўп кутсангиз, кузнинг сюрпризларга бой об-ҳавоси шунча яқинлашаверади. Шу сабабдан, об-ҳаво шароити билан боғлиқ таваккалчиликларни камайтириш мақсадида майиз тайёрлашга ишлатиладиган узум ҳосилини йиғиштириб олиш “Киш-миш” нави глюкоза таркиби бўйича минимал даражага етган кундан бошланади.\nУзумни майизхонада қуритиш\nМайиз тайёрлаш учун узум ҳосилининг йиғим-терими бир неча ҳафтага чўзилиши боис, ҳар бир теримда глюкоза таркиби аста-секин ортиб боради ва ушбу даврнинг охирига бориб бирламчи хомашё таркибидаги глюкоза миқдори идеал даражага етади. Шу тариқа, олинадиган сўнгги маҳсулотнинг ўртача миқдори ҳар 4 кг узумга 1 кг майизга етади.\nҚуритиш технологиясига келсак, қисқа қилиб айтганда, Ўзбекистонда икки хил усул қўлланилади: биринчиси – айвон остида ёки яхши шамоллатиладиган майизхонада ва иккинчиси – очиқ осмон остида.\nБиринчи усулда биз “сояки майиз”, яъни “сояда тайёрланган майиз”га эга бўламиз. Бунда узумни қуритиш пайтида унга қуёш нурлари тўғридан-тўғри тушмайди. Ушбу усулда айнан иссиқ ва қуруқ шамолнинг мавжуд бўлиши муҳим роль ўйнайди. Ҳосил йиғиб-териб олингандан сўнг кўпи билан бир кун ўтгач узум бошлари айвон остида ёки майизхонада горизонтал ёғочларга илиб чиқилади. Майизхонада қуритилганда уни ҳар томондан шамоллатиш имкони бўлиши лозим. Мазкур усулда қуритиш 30-40 кун давом этади. Бундай усул ёрдамида тайёрланган майиз иккинчи усулда тайёрланадиган майиздан ўзининг юмшоқлиги ва бошқа хусусиятлари билан ажралиб туради.\nИккинчи усул – очиқ осмон остида тўғридан-тўғри қуёш нурларида қуритишдир. Узум ҳосили йиғиштириб олингач, ҳар бир бош узум махсус ажратилган майдончаларга бир қатор қилиб, бир-бирига теккизмай ва орасидан шамол ўтадиган оралиқда териб чиқилади. Бундай услубда қуритишда жараён ҳаво ҳароратига қараб 15 кундан 25 кунгача вақт олади.\nҲар икки тайёрлаш усулида ҳам узум бошлари доначалар сони нуқтаи назаридан ўта зич бўлмаслиги лозим. Акс ҳолда, бундай узумларни яхши шамоллатиш қийин бўлади ва бу майиз сифатига салбий таъсир қилади.\nҚуритиш босқичи ўз якунига етгач, қуритилган узум бошлари бир жойга тўпланади. Албатта, сояда қуритилганлари алоҳида, қуёшда қуритилган узумлар алоҳида жойланади. Уларни аралаштириб юбормаслик керак. Чунки ҳар иккиси битта маҳсулотнинг икки хил туридир. Кейин эса ҳар бир бош узумдан қуриган мевалар қўлда ажратиб олинади.\nМайиз тайёрлашнинг сўнгги босқичи – саралашдир. “Киш-миш” узум навининг бошларида йирик, ўртача ва майда мевалар бўлганлиги сабабли, қуриган мевалар турли калибрда бўлади. Маҳсулотни катталикка қараб ажратиш лозим бўлади. У ҳам қўлда бажарилади. Пировардида биз калибрига қараб ажратилган уч ёки тўрт сортдаги майизга эга бўламиз.\nМайиз сараланишдан аввал\nЎз-ўзидан маълумки, 1-нав – энг йирик калибрдаги майиз энг юқори нархда, 2-нав – ўртача нархда, 3-нав эса энг арзон нархда сотилади. Хулоса қилиш мумкинки, олинган майиз партиясида йирик калибрли маҳсулот қанча кўп бўлса, майиз етиштирувчининг даромади шунча кўп бўлади.\nШу ерда бир нарсани таъкидлашни истардимки, майиз тайёрлашда бирламчи хомашёнинг – узумнинг сифати жуда муҳимдир. Яъни олинган узум ҳосилида йирик мевалар катта ва узум бошларининг зичлиги мақбул даражада бўлиши керак. Бунинг учун эса бутун узум етиштириш даврида анча меҳнат, харажатлар қилиш ва барча зарур агротехник тадбирларни бажариш талаб этилади.\nМамлакатимиздаги барча майиз ишлаб чиқарувчилар юқорида мен қисқача айтиб ўтган технологиядан фойдаланишади. Улар орасида бирозгина фарқлар бўлиши мумкин холос.\n– Майиз ишлаб чиқаришнинг у ёки бу босқичида Сиз қачондир махсус камералар ёки бошқа ускуналардан фойдаланиб кўрганмисиз?\n– Билишимча, мазкур жараён учун махсус мослаштирилган алоҳида қуритиш камералари ёки бошқа жиҳозлар мавжуд эмас. Мен аввалбошданоқ қуриткич сифатида бошқа мақсадларга мўлжалланган ускуналарни қўллашга ҳаракат қилиб кўрганман. Бироқ майиз сифати табиий шароитларда қуритилган даражада бўлмайди.\n– Янги узум ҳосилидан тайёрланган майизни сотиш мавсуми қанча давом этади?\n– Сентябрдан сентябргача, яъни бир йил. Масалан, сентябрнинг иккинчи ярмидан бошлаб биз улгуржи харидорларга 2021 йилги узум ҳосилидан тайёрланган майизни сотишни бошлаймиз ва бу мавсум янги – 2022 йилги узум ҳосилидан олинган майиз бозорга чиққунига қадар, яъни келаси йил сентябрь ойигача давом этади.\n– Аввалги йиллардаги майиз захиралари жорий йил узумидан қилинган майиз нархига қай даражада таъсир кўрсатади?\n– Ўтган йиллардаги майиз захиралари янги – жорий йил ҳосилидан тайёрланган майизнинг нархини шакллантиришда катта таъсир қилмайди. Чунки бозорга янги узум ҳосилидан олинган майиз кириб келиши биланоқ, ўтган йилги майиз бошқа тоифага ўтади ва унинг нархи аввалдан бу йилги майиздан анча паст ҳисобланади. Вақт ўтиши билан майизнинг сифат кўрсаткичлари ўзгаради, албатта ёмон тарафга. Унинг ички массаси қуюқлашиб, товар кўринишини йўқота бошлайди.\n– Сизнингча, ўтган 2020 йилда Ўзбекистондан майиз экспорт қилиш ҳажмларининг бундай кескин пасайишига сабаб нимада?\n– 2020 йил август ойи бошида – айнан майиз тайёрланадиган “Киш-миш” нави етиладиган пайтда ёққан ёмғирлар мамлакатнинг кўплаб минтақаларида узум меваларининг ёрилишига олиб келди. Бундай ҳолатда узум аввалбошданоқ мева сифатида ҳам, майиз сифатида ҳам ёмон хомашёга айланади ва тез айниш хусусиятига эга бўлади. Ким токзорларга олтингугурт билан ўз вақтида ишлов беришга улгурган бўлса, ўшалар ҳосилнинг катта қисмини сақлаб қолишга муваффақ бўлди. Шунга қарамай, майиз ишлаб чиқариш 20-30%га камайди. Экспортга юбориладиган сифатли майиз эса ундан ҳам кам бўлди. Табиийки, сифатли майиз нархи кескин ошиб кетди.\nЯнги узум ҳосилидан олинган майиз\nEastFruit маълумотларига кўра, 2020 йилга қадар Ўзбекистон дунёда майиз экспорт қилувчи энг юқори тўртликка кирган эди. Ундан юқори ўринларда фақат Туркия, Эрон ва АҚШ турганди. Бироқ, ўзбек майизининг ўртача экспорт нархи нисбатан пастроқ бўлиб, экспортдан тушум бўйича Ўзбекистон Чили ва ЖАРдан ҳам ортда, дунё рейтингининг олтинчи поғонасидан жой олган.\nУмуман олганда, мевалар логистикаси, етиштириш, сархиллик ва сифатни сақлаш технологияларининг ривожланиши аста-секин бутун дунёда истеъмолчилар рационида қуритилган мевалар ўрнини сархил мевалар эгаллашига олиб келмоқда. Сархил мевалар савдоси бутун жаҳон бўйлаб ўсиб бормоқда, қуритилган мевалар савдоси эса пасаймоқда. Бинобарин, жаҳон майиз бозорида ҳам аҳвол ҳавас қиларли даражада эмас, аммо юқори сифатли майизга талаб доимо етарли даражада.


«Сендаги устун жиҳатдан манфаати йўлида фойдаланиш дўстлик эмас, шунчаки ҳамкорликдир». Халқаро дўстлар кунида дўстлик ҳақида суҳбатлашамиз | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n«Сендаги устун жиҳатдан манфаати йўлида фойдаланиш дўстлик эмас, шунчаки ҳамкорликдир». Халқаро дўстлар кунида дўстлик ҳақида суҳбатлашамиз\n«Сендаги устун жиҳатдан манфаати йўлида ...\n16:44 / 09 Jun\nДўстлик инсонга ишонч, севги, самимият, садоқатдан ташқари, сотқинлик, манфаат ва унутилиш нималигини ўргатади. 9 июнь санаси бутун дунёда Халқаро дўстлар куни сифатида нишонланади. Тарихи номаълум бу байрамдан мақсад – қаерда ва қандай вазиятда бўлмасин, қалбан яқин инсонларни эслаш ва улардан хабар олишдир. Бугун — эски, чанг босган, қадрдон альбомдаги дўстлар билан тушган суратларни очиб кўриш, тилаклар ва гўёки сирлар ёзилган эсдаликларни титкилаб, болаликка қайтиш, турмуш ташвишларидан андак чалғиб, азиз инсонлар билан суҳбат қуриш учун яхши баҳона. «Дарё» ҳам ушбу сана муносабати билан дунёнинг турли бурчаги ва юртимизда истиқомат қилаётган турфа инсонларнинг дўстлик ҳақидаги фикрлари билан қизиқди.\nДавут Гази Бенли, Туркиянинг Ўзбекистондаги элчихонаси собиқ (2018–2020) матбуот котиби (Туркия, Анқара. 56 ёш)\nФото: Давут Гази Бенлининг шахсий архивидан\nИнсонлар ичида энг яхшилари одамлар ва ўзи билан яхши муносабатда бўлганларидир, деган нақлга амал қилиб, сира иккиланмай айтаман: мен бу ҳаётда дўст орттириш учун яшайман. Дўстликни қийинчиликларга қарамай ўсишда давом этадиган чиғаноқ ичидаги марваридга қиёслайман. Она қорнида мўъжизавий шаклда катта бўладиган бола сингари дўст ҳам инсоннинг бир парчаси, ҳатто энг бефарқ одамнинг ҳам юрагида дўсти учун алоҳида жой бўлади. Одамзод тирик экан уни тушунишларини, суҳбат қуриш ва ичидагиларни тўкиб-сочишни, аммо бўлишганларидан айримлари сир бўлиб қолишини хоҳлайди. Албатта, ҳар қандай муносабатларда бўлгани сингари баъзида дўстдан ҳам куйиб қолиш мумкин. Инсон бор жойда, албатта, хиёнатлар бўлади. Сиз ишонган тоғларга қор ёғмайдими ҳеч? Хиёнатга дуч келганингизда Истанбулдаги Вефа (Вафо) деган жойни эсланг. Бизда бир дўст вафосиз чиқса, «Вафо тарихда қолди, вафо йўқ» дейилади. Унга хафа бўлмаслик, муаммо деб билмаслик, шунчаки унутиш керак. Яна «дўстнинг эскиси маъқул» деган гап ҳам бор. Мактаб, университетдаги даврларда энг яхши дўстлик муносабатлари ўрнатилади. Тан олиш керакки, ёш улғайгани сари инсон дўстларнинг янгисини топиши қийин бўлади. Катта ёшда орттирилган дўстлар ёшликдагичалик қадрли бўлмайди. Ўртоқ, ошна ҳамда танишларингиз кўп бўлиши мумкин, аммо уларнинг ҳар бирининг яқинлик даражаси турли ва бу йиллар давомидаги синалишлардан кейин маълум бўлиши мумкин. Ҳазрат Али (р.а)нинг машҳур сўзлари бор: «Сирингни дўстингга айтма, у ўз дўстига айтади». Сир беришингизга лойиқ бўлган дўст сизнинг табассумингиз ортидаги қайғуни, ғазабингиз ортидаги муҳаббатни, сукунатингиз сабабини сиз каби билсин. Яхши кунингизда атрофингизда ҳар ким бўлиши мумкин, аммо қийинчиликларда сизни ташлаб қўймайдиган дўст – ҳақиқийси. Йилига бир марта кўриша олмасам ҳам, дардлашадиган, дардимга дармон бўла оладиганларим кўп. Бундай дўстлар бир миллат, дин ва маданият вакили бўлиш шарт эмас. Соғиниш, вақти-вақти билан ҳол-аҳвол сўраш, биргаликда камдан кам бўлса ҳам, суҳбатлашиш, хайрлашаётганда кўзларнинг ёшга тўлиши — мана асосийси нима! Дўстнинг узоқ ёки яқинда экани эмас, минглаб километрларга қарамай, бир-бирини қўмсаши муҳим. Масофаларда катта фарқ бўлишига қарамай, қўмсашда давом этадиган бутун дунёдаги қадрли кишилар — дўстларимни Халқаро дўстлар куни билан табриклайман.\nНодира Исамуҳаммедова, Mentor Hub онлайн платформаси асосчиси (Канада, Торонто. 42 ёш)\nФото: Нодира Исамуҳамедованинг шахсий архивидан\nДўстлик — кўнглимизни ёритувчи қуёш, адашганимизда тўғри йўл кўрсатадиган юлдуз, яхши-ёмон, оқ-қора кунимиздаги йўлдошимиз бўлган ойдир. Менинг «мен»лигимни англашда, менинг «мен» бўлишимда дўстларимнинг роли беқиёс. Уларсиз ҳаётимни тасаввур қила олмайман – қаерда бўлмай, инсонлар билан суҳбатлашишга, дўстлашишга ҳаракат қилганман. Иложи бўлса, ҳамма билан дўст бўлардим, аммо дўстликнинг ривожланиши, униб-ўсиши учун икки тарафнинг бир-бири учун вақт ажратиши зарур, бунинг эса доим ҳам имкони йўқ. Инсонлар ҳаётида дўстларининг садоқатсизлигидан азият чекиши мумкин, аммо мен табиатан кечиримлиман. Инсон ожиз банда. Ҳамма ҳам хато қилади. Уларни тушунишга ва кечиришга доим тайёр бўлганман. Кечира олмаслик даражасида сизга ёмонлиги тегган бўлса ва бундан пушаймон бўлмаса, демак у дўст эмас. Дўстлар бир-бирининг тиканларини билган ҳолда атиргулларидан баҳраманд бўла оладилар. Синфдош дўстлар сенинг аслингни билувчилар бўлади, фикримча. Катта бўлиб, алоқалар узилса-да, уларни кўрганда яна болага айлангандек бўлади одам. Қизиғи, мен яшайдиган Канададаги мактабларда болалар ҳар йили турли синфларга қўйилади. Бу дегани Ўзбекистонга ўхшаб болалар синфдошлари билан 10-11 йил бирга таҳсил олмайди. Ўқувчиларнинг гуруҳ бўлиб айримларни камситиши, тарафкашликнинг олдини олиш ҳамда болаларнинг барча билан тез чиқишиб кетиши учун бу яхши, албатта, аммо иккинчи томондан бунда қалин дўст орттириш қийинлашади. Дўстликнинг униб, улғайиши учун, шубҳасиз, узоқ бирга вақт кечириш лозим. Кўп ҳолларда синфдошлар билан йўллар, қизиқишлар, дунёқараш, фикрлар айро тушади. Курсдошлар билан эса аксинча, фикрлар, қизиқишлар, касблар яқинлиги боис дўстлик ришталари боғланади. Менимча, энг яқин дўстлар айнан шу курсдошлар бўлса керак. Катта ёшда ҳам дўст орттириш мумкин ва зарур. Аммо таъкидлаганимдек, яқин дўст бўлиш, қалбан, яримта сўзданоқ бир-бирини тушуниш даражасига етиш учун вақт ва икки томонлама ҳаракат керак. Дўст вақт ва яхши-ёмон кунлар билан синалади. Сохта дўстлардан азият чекмаслик учун биров билиши керак бўлмаган сирларни ҳеч кимга айтмаслик, лекин ёрдамни ҳам аямаслик, яхшилик қилган одамдан жавоб кутмаслик керак. Бандаси билмаса, яратувчиси билади. Масофалар узоқ бўлса-да, ҳақиқий дўстларнинг юраклари, кўнгиллари яқин бўлади. Дўстларим билан анча муддатдан кейин кўришсак ҳам, худди вақт ўтмагандек, қолган жойдан гапимиз гапга қовушиб кетаверади. Қолаверса, ҳозир шукрки, мулоқот воситалари кўп, соғинч ҳовурини бироз бўлса-да босади. Ҳақиқий дўстлар бир-бирларини дуоларида эслашади. Фурсатдан фойдаланиб, мен кимнидир билиб ёки билмай хафа қилган бўлсам, кечиришларини сўрардим. Мени дуоларида эслаган дўстларим икки дунёда ҳам кам бўлмасин.\nЖим Овенс, саёҳатчи (АҚШ, Вашингтон 80 ёш)\nФото: Жим Овенснинг шахсий архивидан\nДўстлик мен учун ҳаёт калити. Инсон дўстликдан таскин топиши, ўзини ҳимоялангандек ҳис қилиши ва қувончни туйиши мумкин. Дўстлик бу борича самимий ва очиқ бўлиш, сирларимизни ишониб бўлишиш демак. Қалбингиздагиларни тўкиб-сочишингиз мумкин бўлган ва ўзингизни ёлғиз ҳис эттирмайдиган, сизни муҳокама қилмасдан, борингизча қабул қиладиган, асосийси, инсон сифатида яхши кўрадиган инсон ҳақиқий дўстдир. Дўстсиз ҳаётда маъно йўқ. Инсон суҳбат билан бир-бирининг тафтини олмаса, дард ва қувончни баҳам кўрмаса, ғазабга тўла, ҳафсаласи пир бўлиб бораверади. Дўст-у биродарларсиз ҳаёт зерикарли, менимча. Ишончни суиистеъмол қилиш билан боғлиқ вазиятлар кўп бўлгани учун аксарият кишилар сирлашишдан чўчийди. Аммо бу қанчалик ҳақиқат ва қийин бўлмасин, куч топиб, ишониш керак. Инсон бахтни ҳис қилиши, бунинг учун ҳамма вақт ҳамма нарсани ичида тутмаслиги керак. Икки хил тоифа — ҳамма билан дўст тутинадиган ва фақат саноқлилар билан яқин бўладиган кишилар бор. Биринчи тоифа инсонлар ҳаётига ранг берадиган кишилардир. Улар дўстлар билан ўзини хавфсиз ҳисоблайди. Иккинчи тоифа инсонлар эса сондан кўра сифатни маъқул билади ва яқин дўстлари саноқли бўлади. Улар қалбларига сокинлик бахш этадиган алоҳида кишилар билан ўзига хос боғлиқликларни ҳис қилади. Мен боримча очиқ бўла оладиган ва ёнида муғамбирлик қилишимга ҳожат бўлмайдиган саноқли дўстларни афзал биламан. Масофа шахсий муносабатларга тўсқинлик қилиши ва дўстлик ривожланишида хавфсиз муҳит бўлишига изн бериши мумкинлиги боис баъзида узоқдан туриб дўст тутиниш осон. Ўзбекистонда дўстларим кўплигининг сабабини мен узоқда эканим улар истаганларидек мулоқот қила олишлари, шунингдек, ҳеч қандай бажариши керак бўлган мажбуриятларсиз ўз ҳаётларини яшашлари мумкинлигида деб биламан. Сиз истаган саволларга жавоб беролдимми ёки йўқ, билмадим, аммо таъкидлаганларим сизга заррача бўлса ҳам, бирор нима берган бўлса, бундан жуда мамнунман.\nШоҳистахон Ибрагимова, уй бекаси (Ўзбекистон, Тошкент. 43 ёш)\nФото: Шоҳистахон Ибрагимованинг шахсий архивидан\nИнсон ҳаётида дўстликдан-да яхшироқ нарса бўлмайди, уларни ишонч бирлаштириб туради. Ҳаётимда онамчалик ишониш мумкин бўлган дўстни учратмадим. Аччиқ ҳақиқат шуки, одамлар бугун манфаат сабаб яқин бўляпти. Шу сабаб инсон сирларини оила аъзолари ва турмуш ўртоғига айтиши керак. Сиз ишониб айтган сирларингизни бошқа одамдан эшитсангиз, билингки, дўст деб билганингиз сохта. Инсон қанчалик яхши бўлса ва яхшилик улашса, атрофида ҳам ўзи сингари қалби тоза инсонлар кўп бўлади.\nШерзод Маҳмудов, журналист (27 ёш)\nФото: Шерзод Маҳмудовнинг шахсий архивидан\nҲаётда пул, обрў, мансаб каби ҳавойи, моддий қийматлар билан ўлчанмайдиган тушунчалар бор. Муҳаббат, оқибат, яхшилик, дўстлик... Дўстлик мен учун ҳамма нарса. Кишининг яқинлари кўп, аммо дўсти саноқли бўлади. Дўстингнинг кимлигига қараб, сен ҳақингда бирламчи тасаввур ҳосил қилишади. Ҳаётимда қиёматга қадар дўстларим борлигидан хурсандман. Тўғри, улар кўп эмас, аммо бор. Масалан, ҳаётимдаги энг оқибатли дўстим билан абитуриентлик пайтида танишганман. Талабаликка бўлган қувончли ва қайғули кунлардан иборат йўлни биргаликда босиб ўтганмиз. Бизни мана шу вазият бирлаштирди. Буни табиий қабул қиламан. Аммо дўстликда манфаат бўлишига қаршиман. Чунки туйғуларга ёлғон аралашади. Сендаги устун жиҳатдан ўз манфаати йўлида фойдаланиш у дўстлик эмас, шунчаки ҳамкорлик. Фурсати етса, ҳамкорлик тўхтайди. Ҳаётингизда манфаатларга қурилган ҳамкорликлар кўп бўлиши мумкин, аммо ҳеч бир тама, моддият кўзланмайдиган дўстлик абадий бўлади.\n«Икки киши билган сир – сир эмас», дейилади бир фильмда. Масалан, менда оилам билан баҳам кўрадиган сирларим бор. Ҳаётимдаги айрим ҳолатларни уларга айтиш тўғри эмас. Шу билан бирга, дўстларнинг барчасига ҳам айтиб бўлмайди. Қаердадир ўқигандим: «Дўстингга сирингни айтма, чунки унинг ҳам дўсти бор». Тўғри фикр. Лекин энг яқин дўстингизга ҳаётингизда содир бўлаётган ўзгаришларни айтиш керак. Ундан маслаҳат оласиз, фикрларини тинглайсиз, масалага бошқа кўз билан қарайсиз. Асосийси, сизни қийнаётган, елкангизни оғир юкдек босиб турган муаммоларингизни оз бўлса-да, аритишга ёрдам беради. Чунки ҳақиқий дўстингиз билан сизни руҳият бирлаштиради, янада яқинлаштиради. У сиз нимани ёқтиришингиз, нимани ёқтирмаслигингизни яхши билади. Сизга руҳияти яқин дўстингиз бўлса, сирларингизни бемалол ўртоқлашсангиз бўлади. Юқорида айтганимдек, жисман икки кишидирсиз, аммо руҳан якдилсиз. Ҳақиқий дўстни сохтасидан ажратиш жуда ҳам осон, аммо жуда қийин иш. Чин дўст сизни доим ҳимоя қилади. Айниқса, бирор-бир даврада сиз йўқ бўлсангиз-у, у ердагилар сизни ёмонлаётган бўлса, «Фалончи ҳозир йўқ-ку! Ёнини олганимни барибир кўрмайди! Ундан кўра индамайман», демайди. У сизни сиз бор пайтда ҳам, йўқ эканингизда ҳам ҳимоя қилади. Манфаат изламайди. Оғир кунингизда ёнингизда бўлади.\nОтам айтади: «Яқинларингнинг тўйига бормасанг борма, аммо таъзиясида ёнида бўл». Чунки қувончингизга ҳамма шерик бўлиши мумкин. Бахтли кунингизда кимдир самимий хурсанд, кимдир эса ҳасад қилади. Сиз у пайтда бир дунё яқинларингиз даврасида кимгадир эҳтиёж сезишингиз қийин. Бу жараён умрингиз мобайнида кечади. Шунинг учун ҳам дўстнинг чин ва сохтасини ажратиш осон ҳамда машаққатлидир. Деярли ўчиб қолган чўғга озгина тутантириқ ташласангиз, озроқ тутайди-ю, бирдан ёниб кетади. Фақат уни қўллаб-қувватлаб, майда шохлар, унинг устига йирик ўтинлар ташламасангиз, тез ёниб, тез ўчади. Дўстлик ҳам шундай. Агар узоқ вақт кўришмай, гаплашмасангиз, муносабат тезда қовушмайди. Кейин эса бирдан ўтган кунлар, шўхликларни ёдга оласиз. Яна эски вақтга қайтасиз. Аммо суҳбат қуриш ва дийдорлашиб туриш яна узоқ вақтга чўзилса, муносабат издан чиқади. Ўтган кунларни эслаб юраверасиз. Аммо чин дўстлар қандайдир кутилмаган сабаб бўлмаса, доимо бир-бирининг ҳолидан хабар олади. Масофа узоқ бўлса-да, бунга имкон топади. Айниқса, бизнинг асримизда. Ҳозир атрофимдаги дўстлар бир неча йиллардан кейин ҳам ёнингизда бўлишига қанчалик ишонасиз, деган саволга «Буни фақат Аллоҳ билади», деб жавоб бераман. Ишонишга келсак, Ўзидан энг хайрлисини сўрайман. Муҳими, бизни ва яқинларимизни тўғри йўл адаштирмаса, муносабатларимизга моддият, турли ихтилофлар, феълимиздаги ижобий сифатларни салбийсига аралаштирмаса, яхшиликни умид қилиш мумкин.\nЗиёда Рамазонова, Ўзбекистон журналистика ва оммавий коммуникациялар университети 2-босқич талабаси (19 ёш)\nФото: Зиёда Рамазонованинг шахсий архивидан\nДўстлик бу одамнинг ўзига ўхшаган бир олам. Дўстларим кўп, сирлашишим мумкин бўлган инсонлар кам. Кишиларни кўпинча вазиятлар бирлаштириб туради. Ёнингиздаги инсонга сиздан яхшироқ муқобил бўлмагани учун дўст бўлишингиз, сиздан яхшиси чиққанда эса унутилишингиз мумкин. Сохта ва чин дўстни кўзлари, сўзларидаги самимиятдан билса бўлади. Чин дўстим йўқ ва бунга бир томондан ўзимнинг ҳам тортинчоқлигим, ичимдагини топ эканим сабаб деб ўйлайман.\nГулираъно Мусаева суҳбатлашди.


Одам савдоси: ундан ҳимояланиш мумкин, қачонки…\nОдам савдоси: ундан ҳимояланиш мумкин, қачонки… 3 142\nНега трансмиллий жиноят дейилади?\nТрансмиллий жиноятлар дунё хавфсизлигига соя ташлаётган муаммолардан бири ҳисобланади. Қонунчилигимизда ушбу атамага ҳуқуқий таъриф берилмаган. Аммо халқаро ҳужжатлардаги таърифга кўра икки ва ундан ортиқ давлатнинг юрисдикциясига тааллуқли ва умумжиноий характерга эга бошқа жиноий фаолият трансмиллий жиноятдир. Содда қилиб айтганда, бундай жиноятлар бир давлатда содир этилса-да, унинг оқибатлари бошқа давлатларда намоён бўлиши мумкин. Ёки бир давлатда жиноий ҳаракатларга тайёргарлик кўрилиб, бошқа давлатда содир этилади. Битта давлатда амалга ошса-да, биттадан кўп давлатда жиноий ҳаракатлар олиб бораётган уюшган жиноий гуруҳлар томонидан бошқарилади. Юқорида келтирилган таърифдан англаш мумкинки, одам савдоси жинояти ҳам трансмиллий жиноятлар тоифасига киради.\nОдам савдоси иқтисодий ривожланган давлатларга ҳам, сиёсий ва иқтисодий ўтиш даврини бошидан кечираётган давлатларга ҳам, урушлар ва қуролли можаролардан жабр чекаётган давлатларга ҳам хосдир. Афсуски, одам савдоси ва қуллик XXI асрда ҳам яшаяпти. Миллионлаб инсонлар зўравонлик билан фоҳишабозликка, қулликка, тиланчиликка ва бошқа ишларга мажбурланмоқда. Одамлар муайян давлатнинг ичида ҳам, унинг ташқарисида ҳам эксплуатация қилинмоқда.\nБМТ ва Халқаро миграция ташкилоти экспертларининг расмий маълумотларига кўра мазкур жиноятдан жабрланганлар сони бир неча миллионларни ташкил этмоқда. Дунё давлатларида одам савдоси ва қулликнинг турли хил кўринишларига қарши муттасил кураш олиб борилаётганига қарамай, ушбу трансмиллий жиноятнинг энг мудҳиш, янги кўринишлари, яъни одам (айниқса, болалар) тана аъзолари — трансплантлар билан савдо қилиш жинояти кучаймоқда.\nХалқаро экспертларнинг ҳисоб-китобларига қараганда, ҳар йили жаҳонда 2 миллион 700 минг киши одам савдоси қурбонига айланади. Ҳар йили 600-800 минг нафар аёл ва бола алдов йўли билан чет элларга олиб кетилиб, сотиб юборилади. Айниқса, одам савдоси жиноятидан жабрланганларнинг 80 фоизини фоҳишаликка мажбурланаётган аёллар, арзон ишчи кучи сифатида баҳоланаётган ёш болалар ташкил этаётгани дунё ҳамжамиятини жиддий ташвишга солмоқда.\nҲозирча бу жиноят тўридан ҳеч қайси мамлакат четда қолаётгани йўқ. Ҳатто Европа давлатлари ҳам одам савдосидан азият чекмоқда. Одам савдосига қарши курашиш бўйича халқаро ташкилотларнинг расмий маълумотларига кўра ҳар йили Јарб мамлакатларига 200-500 минг киши одам савдоси жинояти қурбони мақомида олиб кирилади. Уларнинг 60 фоизини аёллар, 40 фоизини эркаклар ташкил этиб, ҳар йили одам савдосидан олинадиган фойда 10-15 миллиард АҚШ долларигача етмоқда.\nОдам савдосининг кўринишлари\nОдам савдоси қуйидаги кўринишларда намоён бўлади:\n— жабрдийдаларни фоҳишабозликка жалб этиш;\n— қуллик меҳнатидан фойдаланиш — меҳнат ёки турли хил хизматга мажбурлаш;\n— трансплантация учун ички аъзолар ва тўқималарни олишда фойдаланиш;\n— ноқонуний фарзандликка олиш ва бошқалар.\nКимлар кўпроқ жабрланади?\nЖинси, ёши, миллати ва эътиқодидан қатъи назар, ҳар бир инсон одам савдосидан жабрланиши мумкин. Ҳеч ким бундан кафолатланмаган. Аммо кўп ҳолларда ҳаёт даражаси юқори бўлмаган, ёш, ҳаёт тажрибаси кам, яхшини ёмондан ажратолмайдиган кишилар одам савдоси қурбонига айланадилар. Бундан ташқари, одамларнинг ушбу жиноятдан азият чекишига сабаб бўладиган бошқа ҳолатлар ҳам борки, қуйида шуларнинг айримлари ҳақида маълумот бериб ўтамиз:\n— асосий иш жойи, даромад, муайян касбга эга эмаслик, ишсизлик, кам таъминланганлик одам савдоси жабрдийдасига айланиш хавфини кучайтиради. Тадқиқотлар шуни кўрсатмоқдаки, ишлаётган эркакларга қараганда, иш жойига эга аёлларнинг нисбати пастдир. Яшаш шароити яхши бўлмаган ёш хотин-қизлар одам савдоси жабрдийдасига айланадилар;\n— жамиятда маънавиятнинг заифлашуви, хулқ-атворнинг инқирози. Яъни реклама, фильм ва клипларда вояга етмаганлар кўпинча ҳирсий объект сифатида намойиш этилмоқда. Бу бора-бора одамлар онгида ёш болалар билан ҳирсий алоқалар нормал ҳодиса, деган тушунчанинг шаклланишига олиб келади;\n— гиёҳвандлик, ичкиликбозлик, қиморбозлик ва ҳар хил ўйинларга ишқибозлик. Бу тоифадагилар, одатда, таъсирчан бўлишади ва осонгина одам савдоси жабрдийдасига айланишади;\n— ёшлар ва ўсмирларнинг орзу-истаклари ва уларни амалга ошириш имкониятлари ўртасидаги зиддиятлар. ОАВ, реклама, фильм ва клипларда шоҳона ҳаёт кўп тарғиб қилинмоқда, бу эса аксарият ёшлар наздида амалга ошмайдиган орзудир. Натижада улар нима қилиб бўлса ҳам пул топиш ва шундай ҳаётга эришиш орзусига берилишади;\n— айрим гуруҳларнинг ижтимоий яккалангани. Кўпинча меҳрибонлик уйларида ва муҳит бузилган оилаларда вояга етган болалар одам савдоси қурбонига айланишади. Чунки уларда зарур ижтимоий муҳит ва мададкорлар бўлмайди. Жиноятчилар қийналиб юрганларнинг ишончига тезда кира олишади ва уларни ёллаб, қул қилиб сотишади;\n— ёшлар ва ўсмирларнинг етарлича ахборот ва маълумотга эга эмаслиги. Ёш йигит-қизлар соддадил бўлиб, кўпинча кўтаринки руҳда юришади. Уларнинг аксарияти хориждаги ҳаёт кинолардагидай гўзал эмаслигини, бегона юртда турли хавф-хатарлар ҳам борлигини, тегишли рухсатнома ва шартномаларсиз ноқонуний ишлашга бориш оғир оқибатларга олиб келиши мумкинлигини билишмайди.\nТаъсирда ушлаш усуллари\nЖиноятчиларнинг асосий мақсади одамларни мажбуран эксплуатация қилиш ва шу орқали мўмай даромад топишдан иборат. Улар ҳар қандай йўл билан «қул»ларини ўз таъсирларида ушлаб туришга уринишади. Яъни жабрдийдалари қаршилик кўрсатишини ёки қочиб кетишини исташмайди. Бунинг турли усуллари бўлиб, улар алоҳида ёки биргаликда қўлланади.\nҚарзга ботириш. Масалан, одам савдоси жабрдийдасидан гўёки йўл, озиқ-овқат, турар-жой ва ҳоказо харажатлари учун тўланган «қарз»ини қайтаришни талаб қилишади. Бечора жабрдийда ишлагани сари «қарз» камаймайди, аксинча, кўпайиб бораверади. Натижада у кучдан қолганида ҳам, касал бўлганида ҳам, ҳатто ўлгунича қаттиқ ишлатилади.\nЯккалаб қўйиш ва ҳужжатларни тортиб олиш. Жиноятчилар шахсий ҳужжатларини олиб қўйиш билан одам савдоси жабрдийдасига ўз мамлакатига қайтиш ёки бошқа ерга кетиш имконини чеклаб қўйишади. Улар аввалдан «қул»ларининг онгига ҳамма ерда одамлари борлигини, ҳуқуқ-тартибот органлари ҳам улар тарафидалигини, шикоят қилиш бефойдалигини сингдиришади. Шунинг учун ҳам жабрдийдалар кўп ҳолларда ўша давлатнинг ҳуқуқни муҳофаза қилувчи органларига мурожаат қилишдан қўрқишади.\nЗўравонлик ва қўрқув. Жиноятчилар ўз жабрдийдаларини итоатда сақлаш учун зўрлашади, калтаклашади, қийнашади, наркотик моддаларга ўргатишади, бошқалардан ажратиб қўйишади, қариндошлари ва юртдошлари олдида шарманда қилишади, ноқонуний юрганликда айблаб, ҳуқуқни муҳофаза қилувчи органларга топшириш билан қўрқитишади.\nЖабрдийдаларнинг қариндошларига зарар етказиш билан қўрқитиш. Жиноятчилар ўз жабрдийдаларининг оила аъзолари ҳақида тўлиқ ахборот йиғишади ва одамлар бўйсунмаса ёки қочиб кетса, яқинларига зарар етказиш билан қўрқитишади.\nЖиноят қурбони бўлмаслик учун нима қилиш керак?\nОдам савдоси жиноятининг қурбонига айланмасликнинг имкони борми? Бор, албатта. Мутахассислар амалиётдаги воқеалар, жабрдийдаларнинг кўрсатмалари асосида айрим тавсияларни ишлаб чиқишган. Улар қуйидагилардан иборат:\n— тасодифий, таниш-нотаниш кимсаларнинг хорижда ишлаш, ўқиш ёки турмуш ўртоғи топиб, оила қуриш борасидаги шубҳали таклифларига чалғиманг. Ўз ҳужжатларингизни ҳеч кимга ишониб берманг;\n— тез, осон ва кўп пул топишга оид таклифлар ҳақиқатдан йироқ, қонуний, ҳалол маош осон ва тез топилмайди, ва, албатта, беҳад катта бўлмайди. Реал фикрлаш керак;\n— сизни чет элда ишлашга, ўқишга ёки оила қуришга таклиф қилаётган (иш берувчи, таълим берувчи, никоҳга ёрдамлашувчи, сайёҳлик) фирмаларнинг ва уларнинг воситачилари фаолияти қонуний эканига эътибор беринг. Интернет орқали уларнинг манзиллари ва у ҳақдаги маълумотларни топинг;\n— шубҳали, нотаниш одамлардан қарз олманг. Борди-ю, қарз олганда ҳам, уни олиш ва қайтариш шартларини аввалдан келишиб олинг.\nАгар сиз хорижда ишлаш ёки ўқишга кетаётган бўлсангиз:\n— шартномани ташкилотнинг мамлакатингиздаги ваколатли идорасида имзоланг, чет элга боргандан кейин имзолаш таклифига рози бўлманг;\n— чет элда ишлаш ёки ўқиш борасида фирма ёки агентликка мурожаат қилар экансиз, ташкилот тегишли фаолият учун ваколат ва лицензияга эга эканига, расман ишлаётганига ишонч ҳосил қилинг. Лицензиянинг асли (нусхаси эмас) идоранинг кўзга кўринадиган ерида туриши керак. Ўзбекистонда хорижда меҳнат қилиш учун расман ишчи кучини жалб этадиган Ташқи меҳнат миграцияси масалалари агентлиги ва унинг минтақавий бюроларидан бошқа ташкилот йўқ;\n— шартноманинг она тилида, сиз тушунадиган тилда тузилган нусхаси бўлишига ҳаракат қилинг, унинг ҳамма тафсилотлари ва шартларини тушуниб олинг. Унда қуйидагилар бўлиши шарт: фирма ёки ташкилотнинг тўлиқ номи, манзили, телефон рақамлари, иш берувчининг исми, номланиши, воситачи фирманинг манзиллари ва бошқа маълумотлари. Иккита шартнома имзоланиши керак: ишга жойлаштираётган фирма ва бошқа мамлакатда ишга қабул қилиш мажбуриятини олган иш берувчи билан;\n— шартномани дарҳол имзоламанг. Уни ўзингиз билан олиб, хотиржам шароитда қайта ўқиб чиқинг ва тушунмаган жойларингизни биладиганларга, мутахассисларга кўрсатинг;\n— бўлғуси ишингизнинг шарт-шароитлари, иш жойи, вақти, маоши миқдори аниқ белгиланган ва тиниқ ифодаланган бўлиши керак. Шунингдек, тиббий хизмат кўрсатиш, яшаш ва овқатланиш шартларига ҳам диққат қилинг;\n— агар шартнома шартлари сизни қониқтирмаса, уни имзоламанг;\n— шартнома ташкилот раҳбари томонидан имзоланганига эътибор беринг. Агар шартнома раҳбар вазифасини бажарувчи, масалан, директор ўринбосари, вице-президенти ёки бошқа шахс томонидан имзоланган бўлса, сизга мазкур шахслар томонидан шартномани имзолашга ваколат берилганини (нотариал тарзда, муҳр билан) тасдиқловчи директор ёки президент буйруғини, ишончномасини кўрсатишларини талаб қилинг;\n— имзоланган шартноманинг (иложи бўлса, барча ҳужжатларнинг) нусхаларини олинг ва хорижга кетиш олдидан яқинларингизда, қариндошларингизда қолдиринг;\n— бошқа мамлакатда ишлаш учун меҳнат визасини олиш лозим, ноқонуний, сайёҳлик визаси билан ишлашга рози бўлманг;\n— паспортингиз, йўл чипталарининг нусхаларини олинг ва уларни ҳужжатларнинг аслидан бошқа ерда сақланг. Оила аъзоларингизга, яқинларингизга чет элдаги ишлаш ва яшаш манзилларингиз ҳақида тўлиқ маълумот қолдиринг, чет элга олиб чиқувчи, иш берувчи фирма ёки ташкилотнинг манзили ва телефон рақамларини, раҳбарларининг исм-фамилиялари ва бошқа маълумотларини хабар қилинг. Сафар олдидан ўзингизнинг хавф остида қолганингиз ва мададга муҳтожлигингизни англатадиган сўз ёки иборани ўйлаб топинг ва оилангиздагиларга қолдиринг. Шундай қалтис ҳолатлар бўладики (ўғирлик, зўрлик билан ушлаб туриш сингари), оилангиз билан суҳбатингизни жиноятчилар назорат қилиб туради, шунда сиз ўша сўз ёки иборани айтганингизда, яқинларингиз сизнинг хавф остида эканингизни билиб олишади. Бу сўз ёки ибора жуда оддий ва жиноятчиларда шубҳа туғдирмайдиган бўлиши лозим;\n— ваъда қилинаётган (жуда катта) маошнинг миқдори ва бажариладиган ишнинг ҳажмига эътибор беринг. Озгина ишга катта маош ваъда қилинган таклифларга ишонманг. Имкон қадар йўл, яшаш, овқатланиш харажатларини боргандан кейин узиш таклифларидан қочиш керак;\n— қуйидаги тусдаги ва мазмундаги эълонлардан ўта эҳтиёт бўлинг: «Хотин-қизлар учун официантлик, раққосалик, идиш-товоқ ювувчилик, меҳмонхона ходимаси ва ҳоказо ишлар бор. Касб малакаси шарт эмас. Йўл, суғурта, яшаш харажатлари иш берувчи томонидан тўланади. Катта маош…». Фақат қўл телефони рақами кўрсатилган, идоранинг манзили ва телефон рақамлари кўрсатилмаган эълонларга эҳтиёткорлик билан қаранг;\n— ўзингиз бораётган давлатдаги Ўзбекистон элчихонаси ёки консуллиги манзили ва телефон рақамларини аниқланг ва доимо ёдингизда тутинг.\nХулоса қилиб айтганда, одам савдоси билан боғлиқ жиноятларга қарши курашиш нафақат айни масалага мутасадди бўлган идораларнинг, балки ҳар биримизнинг вазифамиздир. Чунки қайсидир юртдошимизнинг бошига тушган ташвиш эртага бизнинг ҳам ташвишимизга айланмаслигига ким кафолат бера олади? Қўшнимиз, маҳалладошимиз, юртдошимизнинг ҳолидан хабардор бўлиб, унга вақтида кўмак берсак, уни ана шундай хатарлардан огоҳ этиб турсак, ўзимиз ҳам, ўзгалар ҳам тинч, хотиржам яшаши мумкин.\nТашқи меҳнат миграцияси\nмасалалари агентлиги бошлиғи


Бу саҳна мухлислар орасида турлича гап-сўзлар тарқалишига сабаб бўлди. Шу боис журналистлар Жасур Умировнинг маъмури Баҳодир Маматмуродовдан шарҳ сўрашди.\n“Ҳозир кўплаб санъаткорлар бир-бирининг клипида суратга тушяпти, - унинг сўзларини келтиради “Даракчи” газетаси. – Демак, санъаткорлар бир-бирининг ижодига бефарқ эмас ва ижод намунаси яхши чиқиши учун ўз ёрдамини аямайди. Биз Наримон Султонхўжаев билан биргаликда Анвар Санаевга мурожаат қилганимизда, у киши таклифимизни қабул қилди ва клипда суратга тушишга рози бўлди. Бунинг учун у инсондан миннатдормиз!”.\n13:05 Озарбайжонда тезликни оширган Жасур Умиров атрофдагиларни хавотирга солди


Ўзбекистонда танилмаган Орзубек\n30 ноябр 2020, Тошкент вақти: 13:09\nРингдаги беллашувларни сиëсат майдонига кўчирган Орзубек Назаров парламентдаги баҳс ва мунозараларда ҳам фаол иштирок этишини айтади.\nОрзубек Назаров… Бу ном ўзбекистонлик ўзбекларга яхши таниш эмас. Лекин бишкеклик бу ўзбекни Қирғизистон, Россия¸ Америка ва Японияда яхши билишади.\nОрзубек Назаров профессионал бокс бўйича етти марта жаҳон чемпиони, олти марта Япония чемпиони бўлган. Ҳаваскорлик боксида эса у чемпион бўлмаган мусобақаларни санашга битта қўлдаги бешта бармоқ кўплик қилади.\nСССР, Япония ва жаҳон чемпиони Орзубек Назаров профессионал боксдан кетганидан сўнг сиёсат билан шуғуллана бошлади. Шу кунда у Қирғизистон парламенти депутати.\nМен Орзубек Назаров билан унинг қирғиз парламентидаги иш кабинетида учрашдим. Негадир уни узун бўйли, басавлат, жаҳлдор одам сифатида тасаввур қилар эдим. Бироқ суҳбатдошим бунинг акси бўлиб чиқди.\nКичкина деманг бизни…\nҚирқ икки ёшдаги Орзубек Назаров ўрта бўйли, ихчамгина, ўткир нигоҳида ақл сезилиб турадиган одам экан.\nОрзубек Назаровга у ҳақдаги тасаввуримни айтиб берганимда, у кулиб юборди ва биринчи марта профессионал бокс бўйича Германияда ўтган жаҳон чемпионатидаги иштирокини эслади.\n- Менинг рақибим жаҳон чемпиони эди. У мени назарига ҳам илгани йўқ. Мен ҳақимда ҳеч ким ҳеч нарса билмасди, чунки ҳамма жангларни Японияда ўтказган эдим. Хуллас, мен ҳақимда “фақат калтак ейдиган бола келди мусобақага”, деб ўйлашганди.\nРақибим матбуот анжуманида мени олтинчи раундгача нокаут қилиши ҳақида ҳам мақтанганди ўшанда. Рақибимнинг бўйи мендан камида ярим метр баланд, келбатли бир йигит эди, - деб эслайди Орзубек Назаров.\nЛекин ғарблик журналистлардан бири жуссаси кичгинагина Орзубек Назаров фаолиятини ўргана бошлайди. Ана шунда Ғарб газеталарида Орзубек ҳаваскорлик боксида 165 жанг ўтказгани, улардан 164 тасида ғалаба қозонгани ҳақида маълумот пайдо бўлади.\nШунингдек, спорт журналистлари Орзубек Назаров профессионал рингда 18 та жанг ўтказиб, 14 жангда рақибини накаут қилгани, у бир неча маротаба СССР, Япония, Осиё чемпиони бўлганини ҳам аниқлашади. Шундан сўнг Орзубек Назаровга бўлган муносабат ўзгаради.\nОрзубек Назаров рақибини енгиб, биринчи марта жаҳон чемпиони олтин камарига сазовор бўлади. Шундан сўнг Орзубек Назаров бу камарни яна олти марта қўлга киритди.\nТурмуш синовлари тоблаган йигит\nЎзининг айтишича, Орзубек нимжон бола бўлган.\n“Синфдошларим ичида бўйи пастроғи, энг нимжони бўлганим учун ҳам мени кўп хафа қилишарди, лекин мен ҳам бўш келмасдим, калтак есам ҳам муштлашардим” дер экан, Орзубек Назаров бу турмуш синовлари уни тоблаганини айтади.\n- Ҳар куни уйга кўйлакларим йиртилган, кўзим кўкарган ҳолатда кириб келардим. Лекин эртаси куни барибир мени хафа қилганлар билан қайта муштлашардим.\nМен кучсиз эдим, лекин ўжар эдим. Балки мана шу хислатим менга профессионал боксда ютуқларга эришишимда ёрдам бергандир, - дейди Орзубек Назаров.\nРингдаги жанглар парламент мажлислар залида давом этаяпти\nОрзубек Назаров 1998 йилда катта спортни тарк этди. Бизнес билан шуғулланди. 2007 йилдаги парламент сайловларида эса депутатликка сайланди.\n- Сиёсатда ҳам худди спортдагидек тезкор фикр юритиш лозим Бу нарса менга сиёсатда кўмак бермоқда. Сиёсат соҳасида биринчи ғалабаларим ҳам бор, - деди Орзубек Назаров.\nУнинг фикрича, спорт ва сиёсат доим бирга бўлиб келган.\n- Мен сизга бир воқеани айтиб берай. Бу воқеа советлар даврида бўлганди.\nҲаваскорлар ўртасида жаҳон чемпионатига қатнашиш учун АҚШга бордик. Бу чемпионатда социалистик давлатлардан келган боксчилар иккинчи ва учинчи ўринларни эгалладилар. Биринчи ўринлар эса фақат капиталистик давлатлардан келган боксчиларга берилди.\nАйни пайтда Совет Иттифоқида ўтадиган мусобақаларда ҳам капиталистик давлат спортчиларига биринчи ўринлар бермасликка ҳаракат қилишар эди.\nҚизиғи шундаки, мана шундай шароитда бизнинг тренерларимиз ва спортчиларимиз давлат раҳбарлари спорт ва маданият соҳасида ўн йиллаб ҳал қила олмай келган муаммоларни Ғарб давлатлари вакиллари билан чой ичиб ўтириб, ҳал қилиб қўйишар эди, - дейди Орзубек Назаров.


Эркакларнинг аёлларга ёқиш сирлари... - 31 Октября 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Октябрь » 31 » Эркакларнинг аёлларга ёқиш сирлари...\nЭркакларнинг аёлларга ёқиш сирлари...\nQuora нашри "Эркакларнинг муваффақият калитларидан бири бу аёллар эътибори"- дея изоҳ беради. Ҳар бир йигит ёки эркак киши бирорта латофатли аёлни ўзига мафтун қилишни хоҳлайди. Энг эътиборсиз деб билган одамингиз ҳам аслида аёллар эътиборида бўлишни хоҳлайди. Статистик маълумотларга қараганда, эркак киши кўпинча аёллар эътиборида бўлиб юрса, у қайси соҳада иш бошламасин, омади келаверар экан. Қуйида берадиган ажойиб маслаҳатларимиз сизни шубҳасиз, кўча тили билан айтганда, аёлларнинг "любимчиги"га айлантиради.\nБиринчи навбатда, ўзингизга эътибор қаратинг. Эрталаб уйғонгач душ қабул қилинг, соқолингизни олинг ва албатта, сочингизнинг тоза эканлигига ишонч ҳосил қилинг! Аёллар учун эркакларнинг шахсий гигиенага қанчалик эътибор қилишини тасаввур ҳам қилолмайсиз. Уларнинг эътиборини тортишда бу энг муҳим омиллардан биридир.\nКийиниш масаласи бирозгина бошингизнини қотиради. Шуни унутмангки, аёл кишининг кўнглини олиш ёки уни мафтун қилиш учун сизга жуда қиммат бренддаги кийимларни кийиш шарт эмас, бунинг учун кийимларингизни ҳамоҳанг тарзда уйғунлаштиришингизнинг ўзи кифоя! Кийимлар рангини танлашда қийналаётган бўлсангиз, бирорта яқинингиз бўлган аёл киши ёки қиз боладан маслаҳат олсангиз, кўзлаган мақсадингизга тезроқ эришасиз! Фақат аёлларгина сизга нима ярашишини аксарият ҳолларда тўғри маслаҳат бериши мумкин!\nЯна муҳим қоидалардан бири бу ўзингизга бўлган ишонч! Аёллар бу нарсани жуда тез пайқашади ва айнан шу жиҳатингиз учун сизга анча қизиқиш билдиришади.


UzAuto Market инновацион майдончасида турли соҳа...\n26.01.2020 10:29 0 1608\nХусусий ишлаб чиқарувчилар, илм-фан вакиллари, кимё, қишлоқ хўжалиги, енгил ва бошқа саноатлар вакиллари, импортчилар ва саноат ривожидан манфаатдор шахсларни «Ўзавтосаноат» компанияси бир майдонга, Cooperation Lab тармоқлараро кооперация форумига жамлади. Форум UzAuto Market инновацион майдончасида ташкил этилди, шу ерда яқин фурсатда доимий асосда кооперация платформаси иш бошлайди.\nПлатформа товарларни маҳаллийлаштириш, ишлаб чиқаришни ошириш ва ўз маҳсулоти экспортини кенгайтиришдан манфаатдор тадбиркорларга фойдали бўлади. UzAuto Market да мунтазам бўлувчи тармоқдаги ишлаб чиқариш корхоналари вакиллари тадбиркорлар ва ишлаб чиқарувчилар ўртасида тўғридан-тўғри мулоқотни таъминлашда ёрдам берадилар.\nИшлаб чиқариш корхоналари вакиллари, Cooperation Labнинг техник мутахассислари, муҳандислари ва бошқа мутахассислари ишлаб чиқарувчилар ва тадбиркорларга ноёб ишлаб чиқариш лабораториялари имкониятларидан фойдаланган ҳолда маҳсулот сифатини яхшилаш, шунингдек инновацион маҳсулотлар ва хизматларни яратишда кўмак ва маслаҳат берадилар.\nUzAuto Market ҳудудидаги кўргазма павильони доимий асосда ишлайди. Бу ерда Ўзавтосаноат ва бошқа компаниялар томонидан Ўзбекистон автобозорига импорт қилинаётган бутловчи деталлар, хом ашё ва материаллар тақдим этилади. Ушбу маҳсулот Ўзбекистон ҳудудида, жумладан ҳозирда мавжуд ишлаб чиқариш корхоналарида ишлаб чиқариш ҳажмлари ва эҳтимолий йўналишларини намойиш этиш мақсадида тақдим этилади.\nБугунги кунда Ўзбекистонда автомобиль бутловчи деталлари ва эҳтиёт қисмлари импорти ҳажми 3 млрд долларни ташкил қилади. Улардан 250 млн доллар иккиламчи эҳтиёт қисмлар бозорига тўғри келади, шундан 36,3 фоизи Ўзбекистонда ҳам ишлаб чиқарилади. Бозорнинг катта қисми (55%) Ўзбекистонда чиқарилмайдиган импорт эҳтиёт қисмларга тўғри келади. Мавжуд маълумотлардан келиб чиқиб, ўтказилаётган форумнинг асосий мақсадлари импортни қисқартириш, автомобиль саноатида ҳам, бошқа тармоқларда ҳам маҳаллий базавий хом ашё ва базавий материаллардан фойдаланишни ўзлаштириш, ишлаб чиқарилаётган маҳсулот маҳаллийлашуви даражасини ошириш, шунингдек тармоқлараро кооперацияни ривожлантириш саналади.\nЎзининг табрик видеомурожаатида «Ўзавтосаноат» АЖ бошқаруви раиси Шавкат Бўронович Умурзоқов мамлакат ишлаб чиқариш корхоналари кооперацияланган фаолият юритишлари лозимлигини қайд этди:\n«Бугунги форум – бутун мамлакат саноати учун катта воқеа, мамлакат келажагини эса, сизлар (хусусий корхоналар)сиз тасаввур қилиб бўлмайди. Нега биз ишлаб чиқарувчилар, банкчилар, илм-фан ва саноатнинг бошқа йўналишлари вакилларини бир майдончага жамладик? Сизларга автомобиль саноати имкониятлари номаълум ва бу бизнинг айбимиз. Шунингдек, биз сизлардаги салоҳиятдан бехабармиз. Натижада керакли суръатда биргаликда ривожлана олмаймиз. Агар бирлашсак, барча олдинга қўйилган мақсадларга етишамиз...\n2019 йилда автосаноат корхоналари томонидан 3 млрд доллардан зиёд бутловчи қисмлар ва хом ашё импорт қилинди. Агар ўзимизда ҳеч бўлмаса 1,5-2 млрд.лик маҳсулот ишлаб чиқаришни бошласак, қанча иш ўринлари очилган, мактаблар, боғчалар ва оқша ташкилотларни янада ривожлантириш учун мамлакат бюджетига қанча тушум бўлган бўларди. Ўз навбатида, бу – янги иш ўринлари ва ривожланган инфратузилма демакдир...»\nШунингдек, Шавкат Умурзаков Ўзавтосаноатнинг Ўзбекистон саноатини ривожлантириш ва импортни қисқартириш борасида биргаликда ишлашга тайёрлигини қайд этди.\nФорум иши давомида потенциал шериклар эҳтимолий ҳамкорлик турларини муҳокама қилиш, шунингдек намойиш этилган маҳаллийлаштириш лойиҳалари ва Ўзавтосаноат корхоналари билан кооперация имкониятларини кўриш имконига эга бўлдилар.\n«JV MAN Auto-Uzbekistan» (ҳозирги «UZ TRUCK AND BUS MOTORS») МЧЖ ҚК компанияси стендида янги Sinotruk Golden Prince юк автомобили моделининг 200 дан зиёд бутловчи деталлари тақдим этилди.\n«Маълумки, яқинда компаниямиз муассислари таркибига янги шерик – «Sinotruk International Investment Limited» компанияси кирди ва бугунги кунда заводимизда республикада энг ҳаммабоп ва кўп сотиладиган моделлардан бўлмиш «Golden Prince» шассиси базасида юк автомобиллари (юк кўтариш қобилияти 25 тоннагача)ни ишлаб чиқариш жараёни кечмоқда. Ишлаб чиқариш концепциясида шассини йиғиш, кавшарлаш, бўяш ва кабинани йиғиш, шунингдек бутловчи деталларни босқичма-босқич маҳаллийлаштириш кўзда тутилган. Шу сабабли, бугунги форум доирасида биз Sinotruk юк автомобилимизнинг бутловчи қисмларини тақдим этдик. Мақсадимиз – бу инвесторларни компаниянинг маҳаллийлаштириш бўйича жорий лойиҳаларига жалб қилиш, самарали импорт ўрнини босишни ташкил қилиш, бу билан ишлаб чиқариш ҳажмларини оширишдир».\nТармоқнинг бошқа корхоналари ҳам ўз бутловчи деталларини тақдим этдилар. Чунончи, «СамАвто» компанияси стендида 200 дан зиёд импорт қилинувчи деталлар намойиш этилди. Форум ишининг биринчи кунидаёқ Самарқанд заводи вакиллари 10 дан ортиқ корхоналар билан ҳамкорлик тўғрисида келишувга эришилгани ҳақидаги хушхабар билан бўлашдилар.\nБугунги кунда «UzAuto Trailer» компанияси 25 дан зиёд маҳаллий етказиб берувчилар билан ҳамкорлик ўрнатган. Компания вакилларига кўра, яқин келажакда етказиб берувчилар сонини икки баробарга ошириш режалаштирилган.\nЖасурбек Шерметов, «UzAuto Trailer» компанияси муҳандис технологи:\n«Бугун биз 80 номдан зиёд турфа деталлар (металл, пластмасса, сиғимли деталлар, шланглар)ни тақдим этдик. Биз деталларни максимал даражада лўндаликда гуруҳлаштириш ва бу ерда ўзлаштириш энг мақбул бўлган бутловчи қисмларни намойиш этишга ҳаракат қилдик.\nАсосий вазифаларимиздан бири – бутловчи деталларни маҳаллийлаштириш бўйича маҳаллий ишлаб чиқарувчилар билан кооперация, маҳаллийлаштириш даражасини ошириш ва компания ишлаб чиқарадиган маҳсулот таннархини пасайтиришдир».\nМанфаатдор корхоналар ва ташкилотларнинг келгуси ҳамкорлиги ва кооперацияси UzAuto Market кооперация майдончаси фаолияти доирасида амалга оширилади. Кооперация майдончаси фаолиятига оид барча масалалар бўйича қуйидаги контактларга мурожаат қилинг:\nТел: +998 98 362 68 00


Сурия элчиси исёнчилар тарафига ўтди\nСуриянинг Ироқдаги собиқ элчиси Науаф ал-Фараз.\nСуриянинг Ироқдаги элчиси Науаф ал-Фараз истеъфо бериб, президент Башар ал-Асадга қарши курашаётган исёнчилар тарафига ўтганини тасдиқлади. Ал-Фараз Сурия режимидан юз ўгирган илк юқори мартабали дипломат бўлди.\nFacebook саҳифасида эълон қилган видеомурожаатда ал-Фараз “шу дақиқадан эътиборан Сурия халқ инқилоби сафларига қўшилганимни эълон қиламан”, дея баён қилди. Ал-Фараз ҳозирда қаерда эканини очиқламади.\nДипломатнинг ҳукуматдан юз ўгиргани тўғрисида дастлаб Сурия мухолифати эълон қилди. Муҳожиратдаги мухолифат гуруҳи Сурия Миллий кенгаши вакили Муҳаммад Серминий бу дипломатлар ҳокимиятдан юз ўгиришининг бошланиши дея такидлади.\nЎтган ҳафта Сурия Республика гвардияси генерали Манаф Тласс мамлакатдан қочган эди.


«ҲАРАКАТ ҚИЛГАНГА ОМАД КУЛАДИ» — Боғот садоси\n"ҲАРАКАТ ҚИЛГАНГА ОМАД КУЛАДИ"\n«ҲАРАКАТ ҚИЛГАНГА ОМАД КУЛАДИ»\nAdministrator/ Май 10, 2019/ Бунёдкорлик/ 0 comments\nХалқимизнинг уй-жой масалаларини ҳал қилишда кўмаклашиш, уларни арзон ва замонавий хонадонлар билан таъминлашда Тўрабой Отажонов раҳбарлик қилиб келаётган «Найман бинокор» масъулияти чекланган жамияти ҳам ўзининг муносиб ҳиссасини қўшиб келмоқда. 2017 йилда ўз иш фаолиятини бошлаган корхона ишчилари шу кунгача саккизта хонадон эгаларига уй калитларини топширишди, яна шунча одам тез кунларда янги уйларга кўчиб ўтади.\nТаъкидлаш жоизки, ҳар бир уй эгаси тўғридан-тўғри масъулияти чекланган жамияти билан шартнома тузиб, дастлабки эллик фоиз тўловни амалга оширади, маблағнинг қолган қисми уч йил давомида босқичма-босқич тўлаб борилади.\n— Корхонамизда 16 нафар киши меҳнат қилади. Улар ғишт теришдан тортиб охирги пардозлаш ишларигача бажаришади. Халқимизга қулайлик яратиш мақсадида иложи борича уйлар таннархи арзон бўлиши устида иш олиб борамиз. Икки хонали турар-жойлар 86, уч хоналилар эса 105 миллион сўм қилиб белгиланган. Иккита иморатда жамланган бу 16 уйдан ташқари яна қирқта хонадон уйларини бунёд этишни режалаштирганмиз, — дейди жамият раиси Т.Отажонов.\nТўрабой ака хайр-саховатни ҳам канда қилмайди. Бунёд этилган уч хонали уйлардан биттаси «Оқ тепа» ма-ҳалласида бир уйда учта келин билан яшаётган Рамз Худойберганов ҳамда Саодат Мадаминоваларга эллик фоизли чегирма билан совға қилинди. Уларнинг ўғли Илҳом Худойберганов ва Саодат опанинг ўзи ҳам шу корхонада ишлаяпти. Юртимизда мана шундай инсонлар кўпаяверсин, дейди улар.\nБиз ҳикоя қилаётган тадбиркор бўш пайтини мутолаа билан ўтказади. Уйи олдидаги мўъжазгина боғ ўртасига сўри ўрнатилган бўлиб, Тўрабой ака ана шу ерда газета ва китоб варақлашни хуш кўради. Яқинда у ўзи таҳсил олган 18-сон умумтаълим мактабига шахсий кутубхонасидан китоблар инъом этди.\nТўрабой Отажонов пенсия ёшига етган бўлса-да, ҳаракатдан асло тўхтамайдиган, ўй-хаёлида янги режалар билан яшайдиган ана шундай тадбиркор инсон.\n← «МАНГУЛИК ЖАМОЛИ» БАҲОР →


Ўзгармаган мавзулар – TURONZAMIN\nSaturday, February 26, 2011 TURONZAMIN 1.BOSH SAHIFA, Mushohada Leave a comment\nҚадри-қимматни, яъни ўзлигини билган инсон ўзи сингари бошқа бир одамга сиғиниб маънавий борлиғидан айрилмайди.Биз яшаган совет тузуми ва бугунги жамиятда шахсга сиғиниш йўқ, мансаб ва манфаатга сиғиниш бор. Аввал Ленин, кейин Сталин шахсига сиғинилди гўё. Кейинча, Хрушчев ўртага чиқиб шахсга сиғинишни қоралагани билан унинг ўзи ҳам бу гирдобнинг соҳибига айланди. Занжир Горбачевга қадар давом этди. Ўзбекистонда ҳам энг юқори мансабда ким ўтирган бўлса, албатта, унинг шахсига сиғинилди. Унинг ақлли ёки аҳмоқлиги, бу лавозимга тасодифан ёки турли фитналар билан келганлиги, бошқаларнинг қобилиятли ёки фаросатсизлиги фарқ этмасди.\nРашидов шахсга сиғинишнинг бобокалони, дея қораланган кунларда Сурхондарёнинг Боботоғ этакларида бир нуроний киши билан гаплашдим. Отахон «Болам, Рашидовда нима гуноҳ? Ҳамма гап сабил қолгур тахтда, мансабда. У ерга эшакни миндириб қўйишсин, унга ҳам сажда қиладиганлар топилади. Айниқса, сиз ижодкорлар унинг қулоқлари чиройли қимирлайди, ҳанграши мусиқавий, деб у ҳақда мақолалар, шеърлар, китоблар ёзасиз», деди. Ўшанда деҳкон бобонинг гапини газеталарга ёзганимда каминани Рашидовни ҳимоя қилишда айблашди.\nМенинг дардим бошқа. Деҳкон бобо айтганидек, қўлида қалам тутганлар, яъни ҳамду-сано ўқувчилар кўзи кўр, қалби сўқир эмас. Паст-баландни яхши билишади. Тахтда ўтирганга ҳам ҳар тарафлама баҳо бериш кобилиятига эга.\n«Биз яшаган эгасизлик тузуми узоқ йиллар одамларни қалб эрки, дил мустақиллигидан жудо қилди», – дейди Эркин Воҳидов «Фан» нашриёти томонидан 1993 йилда чоп этилган «Фитна санъати» номли мақолалар тўпламига ёзган ўнг сўзида. Шу китобнинг иккинчи жилдида Эркин Воҳидовнинг яна бир мақоласи бор: «Муҳитга сиғмаган юрак». Қобилият соҳиби Усмон Носир ҳақида. Мақоладан парча: «Бугун биз ҳамма нарсани фақат шахсга ва унга сиғинишга қўйсак, барча саволларга жавоб берган бўлмаймиз. Ўша шахсни давлат тепасига келтирган, ўша сиғинишни пайдо қилган куч нима?»\nДарвоқе, Эркин ака айтмоқчи бўлган куч нима? Тахтга талпиниш, мансаб ва манфаат ортидан қувиш туйғуси эмасми? Тахтга ўтирган зотга генералиссимус унвони берилишига бағишлаб ёзилган достон билан яна тахтда ўтирган кишига Амир Темур ордени берилиши сабабийла ҳамду- сано ўқишнинг бошқа қандай изоҳи бўлиши мумкин?!\nАммо шу ҳақиқат бор. Тахтдаги шахс ҳам ўзига эмас мансабига сиғинишаётганини яхши билади. Юқорида номи зикр этилган «Фитна санъати» китобининг 220 саҳифасида шундай сатрлар бор: «Усмон Носирнинг Сталинга бағишланган сатрлари ўта самимий. Ҳатто Гуржистон ССЖнинг 15-йиллиги муносабати билан Грузин халқи номидан ёзилиб, бир ярим миллиондан ортиқ одам имзо чеккан шеърий хатни ҳам русчадан ўзбекчага Усмон Носир таржима қилган эди». Биламизки, қотил Сталин буюк истеъдод Усмон Носирни аямади.\nЁки Эркин Воҳидов 1961 йилда В.И.Лениннинг ёшлигига бағишлаб ёзган «Буюк ҳаёт тонги» поэмасида Володянинг саодат курашчиси, совет тузуми эса «миллионларга бахт берган тузум» дея куйлади. «Нидо» достонида бу руҳни давом эттирди. 1967 йилда мазкур асарлари учун Эркин Воҳидов Ленин комсомоли мукофотини олди.\nЛекин бир кун келиб «Ўзбегим» шеърини ёзганида бошига тўқмоқ тушди. Бундай ҳолат ҳар бир шоир, ҳар бир ёзувчининг таржимаи ҳолида мавжуд. Бироқ бугун ҳам бундан хулоса қилинмасдан анъана яшаётгани шуни яна бир карра исботлайдики, гап кўкларга кўтариб мақталган шахсда эмас, гап бизнинг ўзимизда. Бир ижодкор ҳеч бўлмаганда ёзмай туриш имкониятига эга, гапирмай туриш имкониятига эга. Бу унинг ўзгага эмас ўзига содиқлигини ифодалайди.\n«Озодлик» радиосидаги давра суҳбатида ёш ижодкор дўстларимиз халқнинг шоир ва ёзувчиларига ишонмай қўйишганини, бундан кейин уларга эргашолмаслигини тилга келтиришди. Бу бир томондан фожеа бўлса, бошқа томондан яхши ҳамдир. Чунки кейинги 80 йил ичида халқимиз ижодкорлардан асосан шахсга сиғинишни, яъни мансабга қуллуқ қилишни, ўзликни оёқ ости этишни ўрганди. Бугун халқимиз уларнинг сўзига ишонмай бошлаган бўлса, демак ёруғ кунлар узоқ эмас.\nМустақилликни сақлаб қолиш, Ватанимизни дунёдаги тараққий этган давлатлар даврасига олиб чиқиш, халқимизга фаровонлик йўлини очишни шахсга сиғиниш, аниқроғи, мансаб ва манфаатга сиғиниш иллатидан қутулишдан бошлаш керак.\nЎзлигини англаган дар қолмайди, ўзлигини билган ўзгага сиғинмайди. Зотан банданинг бандага эмас, банданинг Аллоҳга сиғиниши озодлик, ҳуррият йўлидир. Энг улуғ тахт, энг улуғ мансаб Унинг ҳузуридадир. Аллоҳни ҳам унутиб, фоний тахт, фоний мансабда ўтирганларга, уларнинг воситасида манфаатга сиғиниш жаҳаннамга йўл солишдир.\nАЛ-ҚИССА: Мен Тангрига сажда қиларканман Сен банданинг қули эдинг. Қул қуллигини англаган кун ҳуррият кунидир. Сенга «Ҳуррият муборак бўлсин!» дейиш насиб этармикан?!\nPrevious Post: Ҳазратқул Худойберди\nNext Post: Ливия


Қозоғистонда республика аҳамиятидаги йўлларда 35та хизмат кўрсатиш мажмуаси қурилади\n10 Сентябрь 2020 10:34\nNUR-SULTAN. Kazinform – Келгусида Қозоғистонда республика аҳамиятига эга йўллар бўйлаб 35та замонавий хизмат кўрсатиш мажмуалари қурилади, деб хабар беради Kazinform мухбири.\nБу ҳақда ҚР Индустрия ва инфратузилмаларни ривожлантириш вазирлигининг Facebook саҳифасида маълум қилинди. Таъкидланишича, ушбу лойиҳа Қозоғистон Президенти Қасим-Жомарт Тоқаевнинг 2025 йилгача давлат аҳамиятидаги йўлларда сифатли хизматлар кўрсатиш бўйича кўрсатмаларини бажариш доирасида амалга оширилган.\nШу билан бирга, ҚР Индустрия ва инфратузилмаларни ривожлантириш вазирлиги тасарруфидаги «QazAvtoJol» ва «Compass» компанияси ўртасида йўл бўйи хизматларини ривожлантириш бўйича ҳамкорлик ва ўзаро ҳамкорлик тўғрисида битим имзоланди.\nҲужжатда республика аҳамиятидаги йўллар бўйлаб 35та замонавий мажмуаларни қурилишни кўрилиб чиққан. Мажмуаларда ёқилғи қуйиш шаҳобчаси, оғир юк машиналари ва автобуслар учун катта автотураргоҳ, 80 ўринли фуд-корт, кўплаб товар ва транспорт эҳтиёт қисмларга эга Express Market бўлади. Лойиҳа доирасида 4200та киши доимий иш билан таъминланади. Инвестицияларнинг умумий ҳажми 30 млрд тенгени ташкил этади.


Касаллик - Бу нима? - Онлайн Тиббий Энциклопедия MedLife.Uz\nКасаллик, бетоблик, хасталик-организмга ташқи ёки ички муҳитнинг зарарли омиллари таъсир этганда рўй берадиган патологик жараён. Касаллик ҳақидаги тушунча тиббиёт тарихида ўзгариб борди. Хасталик нинг пайдо бўлишида ташқи муҳит омиллари етакчи роль ўйнайди, чунки улар организмга бевосита таъсир этиш билан бирга унинг ички хусусиятларини ҳам ўгартира олади, бу ўзгаришлар наслдан-наслга ўтиб, унда касалликни юзага келтириши мумкин. Дард, кўпинча, ҳаддан ташқари кучли таъсиротлар, турли микроорганизмлар, заҳарлар таъсирида вужудга келади. Бунда организмнинг ташқи муҳитга мослашуви сусайиб, унинг муҳит билан ўзаро мувозанати бузилади. Организмнинг ривожланиш нуқсонлари ёки ирсий камчиликлар ҳам касалликка сабаб бўлиш мумкин. Масалан, муайян касалликлар, хусусан, аллергик касалликларга баъзан туғилишдан мойиллик бўлади (қ. Аллергия). Хасталик пайдо қиладиган агент организмга таъсир этиб, уни зарарлантиради, айни чоғда, бу агент организмнинг ҳимоя чоралари ва мосланиш реакциялари сафарбар бўлишига олиб келади. Демак, касаллик, одатда, бир-бирига алоқадор икки жараённинг – зарарланиш ва унга қарши ҳимояланиш жараёнининг бирга келиши билан ифодаланади.\nҲар бир дард умуман бутун организм ҳаёт фаолиятининг бузилишига олиб келади, лекин кўпгина касаллик ларда дарднинг бадандаги ўрни, шунингдек, маълум бир аъзо ёки тизимнинг кўпроқ зарарланганини кўрсатадиган белгилар аниқ кўриниб туради. Масалан, меъдада яра борлиги бутун организмнинг умумий касаллиги – яра касаллигини маҳаллий белгиси бўлиши мумкин, яра касаллиги, кўпинча, нерв тизими фаолиятининг жисмоний ёки ақлий ишда ҳаддан ташқари зўриқиши, нохуш ҳодисаларни бошдан кечириш туфайли бузилишидан келиб чиқади. Аксинча, фақат маълум бир жойни шикастлайдиган ҳар қандай таъсирот, албатта, қандай бўлмасин умумий ҳодисаларга сабаб бўлади. Масалан, баданнинг бирор жойига чипқон чиқса, одам иситмалаб, ланж бўлиб юриши, иштаҳаси йўқолиши маълум ва ҳ. к.\nКасалликнинг пайдо бўлиш сабаблари жуда хима-хил. У битта омилнинг таъсиридан ёки бир қанча шароитларнинг бирга қўшилишидан келиб чиқиши мумкин. Масалан, инфекцион ва паразитар хасталиклар организмга маълум бир турдаги Микроорганизмлар ва паразитлар таъсиридан, бошқалари эса бир қанча сабабларнинг биргалашиб таъсир этишидан келиб чиқади (меъда шиллиқ қаватининг яллиғланиши – гастрит, одатда, тартибсиз овқатланиш, кундалик ржимга риоя қилмаслик, чекиш, ичкилик ичиш, шунингдек, бошқа аъзоларнинг ҳасталиклари оқибатида пайдо бўлади). Касалликни аниқлашда унинг вужудга келиш сабаблари (этиологияси), касаллик жараёнининг ривожланиш механизми (патогенези), клиник кўриниши (белгилари ёки симптомлари) ва ҳ. к. ларга алоҳида аҳамият бериш талаб этилади. Касалликнинг содир бўлиши ва ўтишида организмнинг ҳимоя кучлари ва мосланиш имкониятлари ҳал қилувчи роль ўйнайди.\nБетобликнинг ўткир, ўртача ўткир ва срункали хиллари бўлади. Касалликнинг ўтишида 4 босқич ёки давр: яширин (латент), Продромал (дастлабки), авж олиш ва тузалиш даври тафовут қилинади. Бирок, кўпгина касаллик ларнинг авж олиши ва ўтишида бундай даврларни рўйи рост ажратиб бўлмайди.\nҲасталик нинг яширин даври (инфекцион касаллик ларда бу давр инкубацион давр деб аталади) зарарловчи агент таъсир этгандан бошлаб то дарднинг дастлабки белгилари пайдо бўлгунча давом этади; бу давр бир неча лаҳзадан (шкастланишда) бир неча йилгача бўлиши мумкин.\nПродромал давр касалликнинг илк белгилари пайдо бўлгандан бошлаб то у рўйи рост авж олгунча ўтадиган вақтни ўз ичига олади. Бу даврда, одатда, талайгина касаллик ларга хос бўлган бош оғриғи, қалтираш, иситмалаш, ланж бўлиш ва бошқа(лар) бошланади. Хуллас, бу даврда одамнинг дардга чалингани аниқ бўлади-ю, лекин қандай касаллик билан оғриганлигини билиб бўлмайди. Ҳасталикка аниқ ташхис қўйиш учун характерли бўлган белгилар, кўпинча, бу даврнинг охирида, касаллик расмана авж олган пайтда кўзга ташланади, лекин айрим ҳолларда булар нотайин бўлади (Касалликнинг билинмайдиган шакли) ёки унча авжига чиқмасдан йўқолиб кетади (Касалликнинг абортив шакли). Бирок, касаллик жуда типик бўлиб ўтаётган ҳолларда ҳам бирор асорат ёки бошқа бир дард қўшилиб қолишидан у бошқача тус олади. Ҳасталикнинг тугаши, яъни охирги тузалиш даври бирдан бошланиши ёки аста-секин ўтиши мумкин. Айни вақтда, одам бутунлай соғайиб кетади ёки бирор аъзосида касалликдан анчагача йўқомайдиган асорат қолади; баъзан касаллик бутунлай йўқолмасдан, вақт-вақти билан қўзиб турадиган сурункали хилга айланади. Касалликнинг асорат қолдирмай, эсон-омон ўтиб кетиши, кўпинча, унга қарши ўз вақтида даво қилиш ҳамда шифоконинг ҳамма буюрганларини бекаму кўст бажаришга боғлиқ.\nШу боис одам ўзини андек носоғ сезганида дарҳол шифокорга бориши керак. Замонавий тиббиёт бемор аҳволига жуда жиддий қараб, уни комплекс тарзда текширади; К. нинг келиб чиқиш сабаблари ва шароитлари, авж олиб бориш механизмлари, қандай белгилар билан ўтиши, организмнинг К. ка қарши қандай курашиши, ҳимоя ва мослашув реакцияларининг қонуниятларини ўрганади; олинган натижаларга қараб, Ҳасталикни аниқлаш, даволаш ва унинг олдини олиш усулларини ишлаб чиқади. Ҳар бир беморга индивидуал, яъни касаллигининг хили, организмнинг ҳолати ва бошқа(лар) кўпгина хусусиятларга қараб даво қилинади.